O Cei e Lewa Tiko Nomu Rai? | Vulici\n“Ni kua ni muria na ivakarau ni veika vakavuravura qo.”—ROMA 12:2.\nSERE: 88, 45\nNa cava e yaga kina vei keda na rai i Jiova?\nNa cava e cecere kina na rai i Jiova mai na rai ni vuravura?\nEda na qarauna vakacava na rai ni vuravura?\n1, 2. (a) Na cava e tukuna o Jisu ena ivakasala i Pita? (Raica na imatai ni iyaloyalo.) (b) Cava e sauma kina va qori o Jisu?\nERATOU sega ni vakabauta na tisaipeli i Jisu na ka eratou rogoca. E kaya o Jisu ni sa na vakarau vakararawataki me vakamatei, ia eratou namaka tiko na nona tisaipeli me vakalesuya tale na matanitu vei Isireli. E tukuna na yapositolo o Pita. “Me kua ni va qori nomuni rai Turaga, ena sega sara ni yaco qori vei kemuni.” E sauma o Jisu: “Lako tani i dakuqu, Setani! O iko na dau veivakatarabetaki, ni sega ni tiko vei iko na vakasama ni Kalou, na vakasama ga vakatamata.”—Maciu 16:21-23; Caka. 1:6.\n2 Na vosa i Jisu e vakamatatataka na duidui ni rai ni Kalou kei na rai ni vuravura i Setani. (1 Joni 5:19) Na vosa i Pita e uqeta na rai ni vuravura, ya me nanumi koya ga o Jisu. Ia e kila o Jisu ni duatani na rai i Tamana, ya ni vinakata me vakarautaki koya ena nona vakararawataki qai vakamatei. Na ka e tukuna vei Pita e vakaraitaka ni taleitaka na rai i Jiova, e cata na rai ni vuravura.\n3. Na cava e ka ni sasaga kina meda cata na rai ni vuravura da qai vakatotomuria na rai i Jiova?\n3 Vakacava o keda? Eda dau vakasamataka na rai ni Kalou se na rai ni vuravura? De dua eda sa veisautaka na noda itovo me salavata kei na ivakatagedegede ni Kalou. Ia vakacava na noda vakasama? Eda veisautaka me salavata kei na vakasama i Jiova? Meda cakava qori e vinakati na sasaga. Ena yasana adua, e rawarawa sara meda vakasamataka na rai ni vuravura. Na vuna? Nida bula sara tu ga ena vuravura e lewa o Setani. (Efeso 2:2) E uqeta tale ga meda nanumi keda ga, rawa gona nida temaki kina. Io e ka ni sasaga meda vakatotomuria na rai i Jiova, ia e rawarawa sara meda muria na rai ni vuravura.\n4. (a) Na cava ena yaco ke moica o vuravura na noda rai? (b) Ena uqeti keda vakacava na ulutaga qo?\n4 Ke moica o vuravura na noda rai, eda na nanumi keda ga da qai lewa ga na ka eda vinakata. (Mari. 7:21, 22) E bibi gona meda bucina na “vakasama ni Kalou,” sega ni ‘vakasama vakatamata.’ Na ulutaga qo ena uqeti keda meda cakava qori. Ena veivosakitaki kina na yaga ni noda vakatotomuria na rai i Jiova kei na vuna e sega ni dredre kina. E vakaraitaka tale ga na sala meda vorata kina na rai ni vuravura. Eda na veivosakitaka ena ulutaga tarava na sala me tiko kina vei keda na rai i Jiova ena so na ka da qai vakatotomuria na nona rai.\nE YAGA DINA NA RAI I JIOVA\n5. Na cava era sega ni vinakata kina eso me dua e lewai ira?\n5 Era sega ni vinakata eso me dua e lewai ira. Era kaya: “Au lewa ga na ka au cakava.” De dua era vakaibalebaletaka nira dau vakatulewa ga vakataki ira ni nodra dodonu qori. Era sega ni vinakata mera lewai se vakasaurarataki mera tautauvata kei ira na kena vo. *\n6. (a) Na galala cava e solia vei keda o Jiova? (b) Vakacava e tawavakaiyalayala na noda galala?\n6 E dua na ka meda nanuma tiko, nida veisautaka noda rai me salavata kei na rai i Jiova, e sega ni kena ibalebale me kua ni rogoci na noda nanuma se rai. Me vaka e cavuti ena 2 Korinica 3:17, “na vanua e tiko kina na yalo i Jiova, e vakilai kina na galala.” E solia tu o Jiova na galala meda digia na ka eda taleitaka. Io, ni buli keda meda cakava qori. Ia e sega ni kena ibalebale ni tawavakaiyalayala na noda galala. (Wilika 1 Pita 2:16.) Nida vakatulewataka na ka e donu kei na ka e cala, e vinakata o Jiova me dusimaki keda na nona rai ena nona Vosa. Vakacava sa rui dredre, se tiko na kena yaga?\n7, 8. Na cava e sega ni dredre kina meda vakatotomuria na rai i Jiova? Vakatauvatana.\n7 Raica mada qo e dua na kena ivakaraitaki. Era saga na itubutubu mera tugana vei luvedra na itovo vinaka. De dua era vakavulici luvedra mera dau dina, gugumatua, mera dau veinanumi tale ga. Qo e sega ni dredre. Ia era vakarautaki luvedra mera gone vinaka nira sa qase mai. Nira sa tamatabula ra qai biubiu e vale, era na vakatulewa ga vakataki ira. Ke ra digia mera muria na itovo era vakavulici kina, era na rairai sega ni veivutunitaka na nodra vakatulewa. Era na sega tale ga ni nuiqawaqawa se rarawa vakalevu.\n8 Me vakataki rau na itubutubu qori, o Jiova e vinakata meda marautaka na bula. (Aisea 48:17, 18) Oya na vuna e vakarautaka kina na idusidusi me baleta na noda itovo kei na ivalavala vei ira eso tale. E vinakata gona meda bucina na ivakarau ni nona rai da qai muria na nona itovo. Qo ena vakavinakataka se vakarabailevutaka na noda rai, ena sega ni qiqo. (Same 92:5; Vkai. 2:1-5; Aisea 55:9) Eda na marautaka kina na ka eda vakatulewataka. (Same 1:2, 3) Io, e yaga dina nida vakatotomuria na rai i Jiova!\nE CECERE NA RAI I JIOVA\n9, 10. E cecere vakacava na rai i Jiova mai na rai ni vuravura?\n9 Dua tale na vuna eda vinakata kina meda vakatotomuria na rai ni Kalou oya ni cecere na nona rai mai na rai ni vuravura. E vakarautaka o vuravura na ivakasala me baleta na itovo, marau ni vuvale, cakacaka vinaka, kei na so tale. Levu na ivakasala qori e veicalati kei na vakanananu se rai i Jiova. Kena ivakaraitaki, e uqeta o vuravura meda vakaliuca ga na ka me baleti keda kei na veiyacovi tawadodonu. Ena so na gauna, ena uqeta tale ga na veibiu se veisere ena yavu ga e rawa mera marau kina. Na ivakasala qori e veisaqasaqa kei na iVolatabu. Vakacava se yaga tiko ga nikua na ivakasala ni vuravura ni vakatauvatani kei na iVolatabu?\n10 E kaya o Jisu: “Ena kilai na vuku ena ka e cakava.” (Maciu 11:19) Sa toso sara o vuravura ena levu ni iyaya vovou e bulia ia e sega ga ni walia rawa na leqa lelevu e vakavu rarawa me vaka na ivalu, veivakaduiduitaki, kei na basulawa. E ca sara ni vakawalena na itovo vinaka! Era vakadinata e levu ni sega ni vakaotia na leqa, e ikuri ga ni leqa me vaka na leqa ni vuvale, tauvimate, kei na levu tale. Ia o ira na lotu vaKarisito era muria na rai ni Kalou era marautaka nodra bula vakavuvale, bulabula vinaka, era veiyaloni tale ga kei na tacidra e veiyasa i vuravura. (Aisea 2:4; Caka. 10:34, 35; 1 Kor. 6:9-11) E vakaraitaka qori ni cecere ga na rai i Jiova mai na rai ni vuravura.\n11. Na rai i cei e dusimaki Mosese, cava na kena yaga?\n11 Era vakadinata na dausokalou dina ena gauna vakaivolatabu ni cecere na rai i Jiova. Kena ivakaraitaki o Mosese, e vakavulici ena “nodra vuku kece na kai Ijipita,” ia e nuitaka na Kalou me rawata kina na “lomavuku.” (Caka. 7:22; Same 90:12) E masuti Jiova tale ga: “Vakatakila vei au na nomuni ivalavala.” (Lako 33:13) Ni dusimaki Mosese na rai i Jiova, e vakaitavi kina ena vakayacori ni loma ni Kalou, e cavuti tale ga ena iVolatabu ni vakasakiti na nona vakabauta.—Iper. 11:24-27.\n12. E yavutaka ena cava na yapositolo o Paula na nona vakatulewa?\n12 E turaga vuku na yapositolo o Paula, e vuli vinaka, e kila tale ga e rua na vosa. (Caka. 5:34; 21:37, 39; 22:2, 3) Ia ni vakatulewa, e cata na vuku vakavuravura. E yavutaka na nona vakatulewa ena iVolatabu. (Wilika Cakacaka 17:2; 1 Korinica 2:6, 7, 13.) E vuavuaivinaka kina na nona cakacaka vakaitalatala, e vakanamata tale ga ena icovi e tawamudu.—2 Tim. 4:8.\n13. O cei e nona itavi me veisautaka noda rai me salavata kei na rai i Jiova?\n13 E cecere dina na rai ni Kalou mai na rai ni vuravura nikua. Nida muria na nona ivakatagedegede, ena rawa vinaka na noda sasaga, eda na marau tale ga vakalevu. Ia e sega ni vakasaurarataki keda o Jiova meda vakatotomuria na nona rai. Na “dauveiqaravi yalodina e vuku” e sega ni lewa na noda rai yadua, era sega tale ga ni cakava qori na qase ni ivavakoso. (Maciu 24:45; 2 Kor. 1:24) Ia e noda itavi yadua meda veisautaka na noda rai me salavata kei na rai ni Kalou. Eda na cakava vakacava?\nQARAUNA NA RAI NI VURAVURA\n14, 15. (a) Na cava meda vakasamataka kina vakatitobu na rai i Jiova? (b) Me salavata kei na Roma 12:2, na cava meda kua kina ni vakasamataka na rai ni vuravura? Vakatauvatana.\n14 Eda vakasalataki ena Roma 12:2: “Ni kua ni muria na ivakarau ni veika vakavuravura qo, me veisautaki na nomuni itovo ni vakavoui na nomuni vakasama, moni vakadinata kina ni vinaka, e yaga, qai uasivi na loma ni Kalou.” E laurai ena tikinivolatabu qo, ni rawa nida veisautaka noda rai me salavata kei na rai ni Kalou, se mani cava e lewa tu na noda rai ni bera nida vulica na ka dina. Eso na gauna e lewa na noda rai na noda isususu kei na ka eda sotava. Ia e dau veisau tu ga na noda rai. Vakalevu ga me veisau ni vakatau ena ka eda dau vakasamataka se vakananuma. Nida vakasamataka vakatitobu na rai i Jiova, eda na vakadinata ni dodonu tu ga na nona rai. Qori ena uqeti keda meda veisautaka noda rai me salavata kei na nona.\n15 Me vakavoui na noda vakasama me salavata kei na rai i Jiova, e bibi meda “kua ni muria na ivakarau ni veika vakavuravura qo.” Kena ibalebale meda kua ni sarava, wilika se rogoca na ka ena veisaqasaqa kei na rai ni Kalou. Meda kila na kena bibi, vakasamataka mada na kakana. Ke dua e via bulabula vinaka, ena kania ga na kakana bulabula. Ena maumau wale ga na nona sasaga ke dau kania vakawasoma na kakana e ca. Ena sega tale ga ni yaga noda vulica na rai i Jiova ke da dau vakasamataka na rai ni vuravura.\n16. Na cava meda qarauna?\n16 Vakacava eda rawa ni taqomaki keda mai na rai se vakasama kece vakavuravura? Sega, nida se tiko e vuravura. Eda sega ni drovaka rawa eso na rai ni vuravura. (1 Kor. 5:9, 10) Ena cakacaka mada ga vakavunau eda na rogoca kina eso na rai cala kei na ivakavuvuli lasu. Nida sega ni drovaka rawa na rai tawavakalou qori, e bibi meda kua ni vakasamataka se vakabauta. Me vakataki Jisu, e dodonu meda cata na rai e tokona na inaki i Setani. Kena ikuri, eda na rawa ni qarauna na rai ni vuravura.—Wilika Vosa Vakaibalebale 4:23.\n17. Eda na qarauna vakacava na rai ni vuravura?\n17 Kena ivakaraitaki, meda qarauna na noda ilala. E veivakasalataki na iVolatabu ke da vakailala tiko kei ira na sega ni qaravi Jiova, eda na vakatotomuria na nodra rai. (Vkai. 13:20; 1 Kor. 15:12, 32, 33) Meda digia vinaka tale ga na ka ni veivakamarautaki. Nida cata na ka ni veivakamarautaki e uqeta na bula vakaidewadewa, itovo voravora, se veiyacovi tawadodonu, eda taqomaka na noda vakasama me kua ni vagagai ena rai e “sabaya na vuku ni Kalou.”—2 Kor. 10:5.\nEda vukei luveda tiko me cata na ka ni veivakamarautaki e veivakaleqai? (Raica na parakaravu 18, 19)\n18, 19. (a) Na cava meda qarauna kina na rai ni vuravura e biu mai vaqaseqase? (b) Cava meda taroga, na vuna?\n18 Ena vinaka meda kila da qai cata na rai ni vuravura e biu mai vaqaseqase. Kena ivakaraitaki, de dua eda rogoca na itukutuku kaburaki e tokona eso na rai vakapolitiki. Eso tale na itukutuku e uqeta na isausau kei na rawaka vakavuravura. Eso na iyaloyalo kei na ivola e uqeta meda vakaliuci keda ga kei na noda vuvale, e nanumi kina ni donu, veirawai, se dina. Na rai qori e vakawaleni kina na rai ni iVolatabu, ya nida na marau kei ira na lewe ni noda vuvale ni liu noda lomani Jiova. (Maciu 22:36-39) Eso tale ga na nodra ivola ni italanoa na gone, e rawa ni rawai ira vaqaseqase mera vakayacora na ivalavala dukadukali.\n19 Sega ni kena ibalebale qo meda kua ni marautaka na ka ni veivakamarautaki e kilikili. E vinaka meda taroga: ‘Vakacava eda dau kila na rai ni vuravura ni vakaraitaki mada ga mai vaqaseqase? Eda yalana na porokaramu mera sarava na gone se ivola mera wilika, wili kina o keda? Eda dau vukei ira na luveda me tiko vei ira na rai i Jiova mera kua kina ni rawai ena rai ni vuravura?’ Nida kila na duidui ni rai ni Kalou kei na rai ni vuravura, eda na sega ni “muria na ivakarau ni veika vakavuravura qo.”\nO CEI O MURIA TIKO?\n20. Ena kilai vakacava nida muria tiko na rai ni Kalou se vuravura?\n20 Meda nanuma ni rua ga na ivurevure ni itukutuku, o Jiova kei na vuravura i Setani. O cei eda muria tiko? Ena vakatau ena itukutuku eda digia. Ke da vakabauta na rai ni vuravura, qori ena moica noda vakasama, ena uqeti keda ena rai kei na itovo vakayago. Oya na vuna e bibi kina meda qarauna na ka eda sarava, wilika, rogoca kei na ka eda vakasamataka.\n21. Na cava ena veivosakitaki ena ulutaga tarava?\n21 Me vaka sa cavuti oti, me tiko vei keda na rai i Jiova, e bibi meda kua ni vakasamataka na rai ena vakaleqai keda. E vinakati tale ga meda dau vakasamataka vakatitobu na rai ni Kalou da qai vakatotomuria. Ena veivosakitaki ena ulutaga tarava na sala meda cakava kina qori.\n^ para. 5 Na kena dina nira dau rawai e levu era sega ni vinakata mera lewai. Kena ivakaraitaki, eso era na tukuna vei keda na itekitekivu ni bula, isulu meda tokara. Ia eda na digia se o cei meda muria.\niMeli iMeli O Cei e Lewa Tiko Nomu Rai?


Niu se yabaki 17, ka vakarau qeretueti tiko mai koronivuli torocake kau dua na gonevuli kila vakarauta ka so tiko na noqu malumalumu, ena noqu nanuma, a tavuki vei keimami na ka kecega ena dua na mataka ni Siga Tabu. Ena siga tarava keimami sa kacivi yani ki na olo ni koronivuli. Sa biu toka ena kena vatavata e dua na idabedabe kei na dua na retio lailai. Sa dolava sara o qasenivuli liu na retio. Keimami rogoca sara ni sa vosa mai o Peresitedi Franklin Delano Roose


The Fiji Times » Vakamalumu yago na Bati\nVakamalumu yago na Bati\n27 November, 2017, 10:58 am\nUpdate: 10:58AM NI oti na nodratou mai qaqa vei Niu Siladi ena mua ni macawa sa oti, esa tovolei tiko me ratou na vakacegu vinaka na cauravou lewe ni timi ni Vodafone Fiji Bati ni bera ni qai ratou tekivutaka tale na nodratou vakaukauwa yago ena nodratou na vakarautaki Ositerelia ena semi fainala ni qito rakavi tinikatolu ni vuravura. E ratou sa tiko ena gauna qo mai Brisbane na noda cauravou Bati ena nodratou vakarautaki Ositerelia tiko ena semi fainala.\nNa timi ni Ositerelia e sa vakadruka oti vakarua na timi ni Bati ena rua na semi fainala ni qito ni vuravura ena 2008 kei na 2013.\nIa, eso vei iratou na cauravou ka a qito ena qito ni vuravura sa oti ko Akuila Uate, James Storer kei Ashton Sims ia o Jarryd Hayne a qitotaka na Bati ena 2008 ka a qito ena timi ni Kangaroos ena 2013 ka tabaka kina e va na sikoa ena semi fainala kei na Bati. E tukuna o Kevina Naiqama na kavetani ni Bati ni ratou na cakacaka vata tale ka vakanamata ena qito levu ena mua ni macawa qo. Na tataqomaki ni Bati e kaukauwa sara ena sota kei Niu Siladi ia e tukuna o Mick Potter na dauniveivakatavulici ni Bati ni ratou na vakavinakataka eso na vanua e ratou malumalumu kina ni bera na sota kei Ositerelia. E rau na sota tiko na Kangaroos kei na Bati ena 10 na kaloko ena Vakaraubuka ena i matai ni semi fainala ka na rau sota tiko o Toga kei Igiladi ena 6 na kaloko ena yakavi ni Vakarauwai ena i karua ni semi fainala.\nNa fainala levu ena vakayacori tiko ena 10 na kaloko ena Vakarauwai mai qo.


Vakarau me Vulici na Parofisai i Aisea! — Watchtower LAIBRI ENA INTERNET\nkm 7/01 t. 1\nVakarau me Vulici na Parofisai i Aisea!\nParofita Makawa Sara e Tukuna Noda Gauna\nParofisai i Aisea—Me Vakararamataka na Kawatamata I\nWaraki Jiova Tiko Ga\nVakararamataka na Kawatamata e Dua na Parofita ni Kalou\nParofisai i Aisea—Me Vakararamataka na Kawatamata II\n1 “Mera nuidei o ira na sokalou vei Jiova ena yalodina ni na sega ni vakatara o koya me bula tiko ga na vuravura i Setani baleta ni Kalou ‘lewa vakadodonu’ o koya.” Sa bau veivakayaloqaqataki dina! E kau mai vei na veivosa oqo? Mai na ivola na Parofisai i Aisea—Me Vakararamataka na Kawatamata I. E vakayaloqaqataki keda beka na parofisai i Aisea? Io! Ena ivola vakaivolatabu oya, e vakadeitaki qai matata vinaka kina na usutu ni veivakabulai. (Aisea 25:9) Oya na vuna sa na bau veivakayaloqaqataki dina vei keda na noda vulica na Vosa ni Kalou ena kena vakayagataki na ivola oqo ena Vulivola ni iVavakoso. Eda na tiko beka kina e veimacawa meda na donuya na kena vulici? Ena vuku ni cava?\n2 Ena Aisea 30:20, e vakatokai o Jiova me noda “[i]vakavuvuli [se, “Dauniveivakavulici Levu,” NW].” Meda vakarorogo matua na lotu Vakarisito yadua ni vakavulici keda o Jiova ena nona Vosa kei na ivola tabaki vakaivolatabu e vakarautaka na “dauveiqaravi yalo dina ka vuku.” (Maciu 24:45, VV; Aisea 48:17, 18) E dina oqo ena ivola na Parofisai i Aisea I. Ena yaga vakacava vei iko na nomu vulica?\n3 Vakavakarau mo Saumitaro: Biuta vakatikitiki na gauna e veimacawa mo vakarautaka kina na vulici ni ivola oqo ena vulivola. Wilika kece na parakavu me na vulici. Vakasamataka vinaka na taro kece e tarogi kina. Toqarukutaka na isaunitaro ena nomu ivola. Na tikinivolatabu kece e lavetaki mai ena Aisea e volai ena matanivola kata. Wilika sara vakavinaka. So tale na tikinivolatabu era volai tu, wilika tale ga mo rawa ni kila se veisemati vakacava kei na ka e vulici tiko. Vakananuma na ka o vulica. Wasea vei ira na lewe ni nomu iwasewase na ka o sa toqarukutaka ena nomu ivola.\n4 Na tacida e veitauri ena vulivola me vukei ira kece era tiko kina mera vakayagataka vinaka nodra iVolatabu, mera taura rawa tale ga na sala yaga me vakayagataki kina na ka e vulici. Ke o imatai ni saumitaro, me lekaleka ga qai sauma sara ga vakadodonu na taro. Ke dua e sa saumitaro oti, o rawa ni vakarabailevutaka na tikina e veivosakitaki tiko. De vinaka mo vakamacalataka se tokona vakacava e dua na tikinivolatabu na usutu e vulici tiko. Tovolea mo vakamacala ena nomu vosa ga, qai marautaka nomu vakaitavi ena vuli.\n5 Meda vulica vata mada ga vagumatua na itukutuku bibi ena ivola i Aisea. Ena vakayaloqaqataki keda meda waraka tiko ena marau e veisiga na siga ni veivakabulai i Jiova!—Aisea 30:18.


iVakasala me Baleta na Tarabe kei na iValavala Ca | Bula i Jisu\niVakasala me Baleta na Tarabe kei na iValavala Ca\nMACIU 18:6-20 MARIKA 9:38-50 LUKE 9:49, 50\nIVAKASALA ME BALETA NA TARABE\nNI VALAVALA CA E DUA NA TACIDA\nSe qai vakamacalataka oti ga o Jisu na rai me tiko vei ratou na nona imuri. E dodonu me ratou vaka na gonelailai, me ratou yalomalumalumu se kua ni vaqara rogo. Ke ratou ‘vakacegui ira era vaka na gonelailai ena yaca i Jisu, sa ratou vakacegui Karisito tale ga.’—Maciu 18:5.\nRatou veibataka ena dua na gauna sa oti na yapositolo o cei e levu duadua, eratou rairai nanuma gona ni veivunauci na vosa i Jisu. E cavuta sara na yapositolo o Joni e dua na ituvaki se qai yaco ga: “Keitou raica e dua na tagane ni vakasavi ira voli na timoni ena yacamuni, keitou via tarovi koya ni sega ni dau tomani kedatou.”—Luke 9:49.\nVakacava a nanuma o Joni ni vakadonui ga me ratou veivakabulai na yapositolo se vakasavi ira na timoni? Ke dina qori, e rawa vakacava ni vakasava na timoni na tagane e Jiu? De dua a nanuma o Joni ni sega ni dodonu me cakamana na tagane qori ni sega ni dau muri Jisu kei ratou na yapositolo.\nE kurabui o Joni ni tukuna o Jisu: “Dou kua ni saga mo dou tarovi koya, ni sega ni dua ena cakamana oti ga ena yacaqu me na qai vakasewasewani au tale. Ni nodatou ito o koya e sega ni saqati kedatou. Au tukuna vakadodonu vei kemudou, ena vakaicovitaki dina ga o koya e solia vei kemudou e dua na bilo wai mo dou gunuva ni dou itokani i Karisito.”—Marika 9:39-41.\nE sega ni vinakati me salavata sara kei Jisu na tagane qo me qai nona ito. E se bera tale ga ni tauyavu na ivavakoso vaKarisito, ke sega gona ni tomani Jisu, sega ni kena ibalebale ya ni dau veitusaqati o koya se tokona na lotu lasu. E vakabauti Jisu na tagane qo, qai laurai ena ka e tukuna o Jisu ni na vakaicovitaki.\nEna yasana adua, e sega ni vinaka ke tarabe na tagane ena ka ratou tukuna se cakava na yapositolo! E kaya o Jisu: “O koya e vakatarabetaka e dua vei ira na lalai qo e vakabauti au, e vinaka cake me vesu i domona e dua na vatuniqaqaqi levu e dau dreta na asa, me qai kolotaki i wasawasa.” (Marika 9:42) E tukuna o Jisu ni dodonu me ratou muduka laivi na nona imuri na tikiniyago talei mada ga me vaka na liga, yava, se mata ke vakatarabetaki ratou. E vinaka cake me yali e dua na ka talei va qori qai curu ina Matanitu ni Kalou, me kua ga ni vakamareqeta tiko qai kolotaki i Qiena (Buca o Inomi). Eratou sa rairai raica na buca qori volekati Jerusalemi na yapositolo, e dau kama kina na benu. Ratou na kila gona ni dusia tiko ya na rusa tawamudu.\nE veivakasalataki tale ga o Jisu: “Dou kua gona ni beca e dua vei ira na lalai qo, au tukuna vei kemudou ni nodra agilosi mai lomalagi era dau tu ga ena mata i Tamaqu.” Vakacava era talei vei Tamana na “lalai” qori? E vakamacalataka sara o Jisu e dua na tagane e 100 na nona sipi qai yali e dua. E biuti ira tu na 99 me lai vaqara na dua e yali. Ni sa kunea, ena levu cake nona marautaka na dua qori mai na 99 era sega ni yali. E tomana o Jisu: “E sega tale ga ni taleitaka na Tamaqu mai lomalagi me rusa e dua vei ira na lalai qo.”—Maciu 18:10, 14.\nDe dua ni vakasamataka tiko o Jisu nodratou veiletitaka nona yapositolo se o cei e levu duadua, e uqeti ratou kina: “Mo dou vakamasimataki kemudou, dou veiyaloni tiko ga.” (Marika 9:50) E dau vakamasima na kakana me taleitaki kina. Ni vakamasima vakaivakatakarakara na nona vosa e dua, ena ciqomi rawarawa qai vakilai tiko ga na veiyaloni. Qori e sega ni cakava rawa na veiba.—Kolosa 4:6.\nEna so na gauna eda na veileqaleqati kei ira eso tale, qai vakamacalataka o Jisu na ka meda cakava ena ituvaki va qori: “Ke valavala ca e dua na tacimu, lai vakaraitaka vua nona cala ni drau tiko taurua. Ke rogoci iko, o sa vakabula na tacimu.” Vakacava ke sega ni vakarorogo? E veivakasalataki o Jisu: “Kauta e dua se rua tale, me rawa ni vakadeitaki na ka kece ena itukutuku ni le rua se tolu na ivakadinadina.” Ke sega ni walia qori na leqa, me tukuni “ina ivavakoso,” oya vei ira na qase ni ivavakoso mera qai vakatulewa kina. Vakacava ke sega tiko ga ni vakarorogo o koya e valavala ca? “Me okati o koya me vaka e dua mai na veimatanitu, se daukumuni ivakacavacava,” era sega ni dau veimaliwai kei ira va qori na Jiu.—Maciu 18:15-17.\nBibi mera muria na ivakatawa na Vosa ni Kalou. Ke ra vakatulewataka ni cala dina e dua qai gadrevi me vunauci, nodra vakatulewa qori ‘sa na vauci oti mai lomalagi.’ Ia sa na “sereki oti mai lomalagi” ke ra vakatulewataka ni sega ni cala. Ena yaga sara na idusidusi qori ni sa tauyavu na ivavakoso vaKarisito. Ni vinakati me vakayacori eso na vakatulewa bibi, e kaya o Jisu: “Na vanua e soqoni kina e le rua se tolu ena yacaqu, au na tiko ena kedratou maliwa.”—Maciu 18:18-20.\nNa cava e sega ni dau veitusaqati kina na tagane e vakasava na timoni?\nE kilai vakacava ni sega ni vinaka mera vakatarabetaki na lalai? Na ivakatautauvata cava e vakabibitaka kina o Jisu nira talei na lalai qori?\nNa idusidusi cava e vakamacalataka o Jisu meda muria ke cala na tacida?\niMeli iMeli iVakasala me Baleta na Tarabe kei na iValavala Ca\njy wase 63 t. 150-151


NA LAKO YANI 9 FOV - A sa kaya vei Mosese ko Jiova, Mo - Bible Search\nNA LAKO YANI 8 NA LAKO YANI 10\nNA LAKO YANI 9\nSa tauva na manumanu na mate levu, 1-7, kei na bo, 8-12. A uca-cevata, 13-26. Sa rere ko Fero, a sa kacivi Mosese me masulaki koya, a sa mudu kina na uca-cevata kei na kurukuru; ka qai kaukauwa tale na loma i Fero, 27-35.\n1A sa kaya vei Mosese ko Jiova, Mo la'ki curu vei Fero, ka kaya vua, Sa vosa vakaoqo ko Jiova na nodra Kalou na Iperiu, Mo laivi ira na noqu tamata me ra lako, me ra qaravi au: 2ia kevaka ko sa bese tiko ni laivi ira me ra lako, ka ko sa tauri ira tiko, 3raica, sa na tara na nomu manumanu sa tiko mai na veico na liga i Jiova, io, na ose, na asa, na kameli, na pulumokau, kei na sipi: ka na tauvi ira e dua na mate dauveiveitauvi ka rerevaki sara: 4ia ena vakatakilakilataka ko Jiova na nodra manumanu na Isireli, kei na nodra manumanu na kai Ijipita: ena sega sara ni mate e dua na nodra manumanu na Isireli. 5A sa lokuca na kena siga ko Jiova, ka kaya, E na mataka, ena kitaka na ka oqo ko Jiova e na vanua.\n6A sa cakava na ka ko ya ko Jiova e na mataka, a sa mate na manumanu kecega ni Ijipita: ia sa sega ni mate e dua na nodra manumanu na Isireli. 7A sa talaki ko Fero, ka raica, sa sega sara ni mate e dua na nodra manumanu na Isireli. A sa kaukauwa tiko na loma i Fero, a sa sega ni laivi ira na tamata me ra lako.\n8A sa kaya vei Mosese kei Eroni ko Jiova, Drau yakuta eso na dravusa mai na matadravu, ia me kaburaka ko Mosese vaka ki lomalagi e na mata i Fero: 9ia ena vuki me kuvu-ni-soso matailalai, e na vanua taucoko ko Ijipita, ia ena vuki me bo, sa tetela ka vidikoso mai, e na tamata, kei na manumanu, e na vanua taucoko ko Ijipita.\n10A rau a kauta na dravusa mai na matadravu, ka tu e na mata i Fero; a sa kaburaka ko Mosese vaka ki lomalagi; a sa vuki me bo, sa tetela ka vidikoso mai, e na tamata, kei na manumanu. 11A ra sa sega ni tu rawa e na mata i Mosese ko ira na daucaka-mana, e na vuku ni bo; ni sa tauvi ira era daucaka-mana na bo, kei ira kecega na kai Ijipita. 12A sa vakaukauwataka na loma i Fero ko Jiova, a sa sega ni vakarorogo vei rau; me vaka ka kaya vei Mosese ko Jiova.\n13A sa kaya vei Mosese ko Jiova, Mo sou e na mataka, ka la'ki tu e na mata i Fero, ka kaya vua, Sa vosa vakaoqo ko Jiova na nodra Kalou na Iperiu, Mo laivi ira na noqu tamata me ra lako, me ra qaravi au: 14Ni'u na tala e na gauna oqo na noqu mate veiveitauvi kecega ki na yalomu, vei ira talega era qaravi iko, kei ira na nomu tamata; mo kila kina ni sa sega e dua me tautauvata kei au e vuravura taucoko. 15Ia kevaka ka'u a dodoka oti na ligaqu, ka yaviti iko, kei ira na nomu tamata, e na mate dauveiveitauvi; ko a qai muduki tani mai vuravura: 16ia e na vuku dina ni ka ga oqo ka'u sa vakabulai iko tiko, me'u vakatakila vei iko na noqu kaukauwa, me kuruvaki talega na yacaqu e vuravura taucoko. 17Ia ko sa vakalevulevui iko tiko li vei ira na noqu tamata, mo kakua ni laivi ira me ra lako? 18raica e na mataka e na tiki-ni-siga oqo ka'u na vakatauca mai na uca-cevata, a ka rerevaki sara, sa sega e tautauvata kaya e Ijipita mai na gauna sa tauyavutaki kina ka yacova na gauna oqo: 19ia oqo mo talatala, mo maroroya na nomu manumanu, kei na nomu ka kecega e na were; ni na tau na uca-cevata ki na tamata kecega, kei na manumanu, sa tiko e na were, ka sega ni kau ki vale, a ra na mate kina.\n20Ia ko koya vei ira na tamata i Fero sa rerevaka na vosa i Jiova, sa kauti ira na nona tamata kei na nona manumanu ki na veivale: 21ia ko koya sa sega ni vakadinata na vosa i Jiova, sa laivi ira na nona tamata kei na nona manumanu e na were.\n22A sa kaya vei Mosese ko Jiova, Mo dodoka na ligamu vaka ki lomalagi, me tau na uca-cevata e na vanua taucoko ko Ijipita, ki na tamata, kei na manumanu, kei na co kecega ni vanua, e na vanua ko Ijipita. 23A sa dodoka na nonai titoko ko Mosese vaka ki lomalagi, a sa vakayacora na kurukuru ko Jiova kei na uca-cevata, a sa cici voli e dela ni vanua na bukawaqa; a sa vakatauca ko Jiova na uca-cevata e dela ni vanua mai Ijipita. 24A sa tau vata mai na uca-cevata, kei na bukawaqa, a ka rerevaki sara, sa sega e tautauvata kaya e na vanua ko Ijipita mai na gauna sa matanitu kina. 25Ia na uca-cevata sa vakacataka na ka kecega sa tiko e na were, a tamata kei na manumanu, e na vanua taucoko ko Ijipita; ia na uca-cevata sa yavita na co kecega ni vanua, ka sa musumusuki na kau kecega ni vanua. 26Ia e na yasana ga ko Koseni, era tiko kina na Isireli, sa sega kina na uca-cevata.\n27A sa talatala ko Fero, ka kacivi Mosese kei Eroni, ka kaya vei rau, Au sai valavala ca oqo: sa dodonu ko Jiova, ia koi au kei ira na noqu tamata, keimami sai valavala ca: 28mo vakamasuti Jiova, me kakua tale na kurukuru maivei koya na Kalou, se na uca-cevata, ni sa qai levu; ia ka'u na qai laivi kemuni mo ni lako, ia kemuni na sega ni tiko tale. 29A sa kaya vua ko Mosese, Ni'u sa yaco ki nai bili ni koro, au na dodoka yani na ligaqu vei Jiova; ena qai mudu na kurukuru, ka sega tale ni tau na uca-cevata; mo ni kila kina ni sa nei Jiova ko vuravura: 30ia koi kemuni kei ira na nomuni tamata, au sa kila sa bera tiko na nomuni rerevaki Jiova na Kalou.\n31A sa vakacataki na laino kei na parile, ni sa vakasola mai na parile, a sa vaqana na laino. 32Ia na witi kei na sila vuti, sa sega ni vakacataki: ni sa sega ni tubu cake.\n33A sa lako tani vei Fero ki nai bili ni koro ko Mosese, a sa dodoka yani na ligana vei Jiova: a sa mudu na kurukuru kei na uca-cevata, a sa sega ni tau tiko mai ki vuravura na uca. 34Ia ni sa raica ko Fero sa mudu na uca, kei na uca-cevata, kei na kurukuru, sa qai kuria tale na nonai valavala ca, ka vakaukauwataka na lomana, ko koya kei ira na nona tamata. 35A sa kaukauwa na loma i Fero, a sa bese ni laivi ira na Isireli me ra lako; me vaka ka vosa ko Jiova e na gusu i Mosese.


Same 118 | iVolatabu ena Internet | Vakadewa ni Vuravura Vou\nVakavinavinakataka na veivakabulai nei Jiova\n‘Au kaci vei Ja, e rogoca’ (5)\n“Tu e yasaqu o Jiova” (6, 7)\nVatu e cati e mai vatu ni ivakadei ena tutunivale (22)\n“Koya e lako mai ena yaca i Jiova” (26)\n118 Vakavinavinaka vei Jiova, ni vinaka o koya,+E tawamudu na dei ni nona loloma. 2 Me kaya qo o Isireli: “E tawamudu na dei ni nona loloma.” 3 Mera kaya qo na mataqali i Eroni: “E tawamudu tu ga na dei ni nona loloma.” 4 Mera kaya qo na rerevaki Jiova: “E tawamudu na dei ni nona loloma.” 5 Au kaci vei Ja* niu rarawa,E rogoca o Ja qai kauti au ina vanua ni veitaqomaki.*+ 6 E tu e yasaqu o Jiova, au na sega ni rere.+ Cava ena cakava rawa vei au na tamata?+ 7 E tu e yasaqu o Jiova me dau vukei au,*+Au na rai ena qaqa vei ira na cati au.+ 8 E vinaka cake na vakaruru vei JiovaMai na vakanuinui vei ira na tamata.+ 9 E vinaka cake na vakaruru vei JiovaMai na vakanuinui vei ira na turaga.+ 10 Na veimatanitu kece era sa wavoliti au,Ia au cemuri ira laivi,+Ena yaca i Jiova. 11 Era wavoliti au, io, au sa wavoliti vakadua,Ia ena yaca i Jiova,Au cemuri ira laivi kina. 12 Era wavoliti au vaka na oni,Ia era boko totolo vaka na bukawaqa ena maliwa ni votonikau. Ena yaca i Jiova,Au cemuri ira laivi kina.+ 13 Au biligi vakaukaua* meu bale,Ia e vukei au o Jiova. 14 O Ja na noqu ivakaruru kei na noqu kaukaua,Sa noqu ivakabula tale ga o koya.+ 15 Na rorogo ni marau levu kei na veivakabulai*E tu ena veivalelaca ni yalododonu. Na liga imatau i Jiova e vakaraitaka na kena kaukaua.+ 16 Na liga imatau i Jiova e cerere,Na liga imatau i Jiova e vakaraitaka na kena kaukaua.+ 17 Au na sega ni mate, sega, au na bula tiko,Meu tukuna kina na cakacaka i Ja.+ 18 O Ja e vakadodonutaki au vakaukaua,+Ia e sega ni soli au ina mate.+ 19 Dolava vei au na matamata ni yalododonu,+Au na curu kina qai vakacaucautaki Ja. 20 Qo na matamata i Jiova. Era na curu kina na yalododonu.+ 21 Au na vakacaucautaki kemuni, ni oni rogoci au mai+Oni sa noqu ivakabula tale ga. 22 Na vatu era a cata na mataiSa mai vatu ni ivakadei ena tutunivale.*+ 23 Qo e vakavuna o Jiova,+E ka veivakurabuitaki e matada.+ 24 Qo na siga sa lesia o Jiova,Eda na marau, eda na marau kina vakalevu. 25 Yalovinaka Jiova, keimami vakamamasu moni vakabulai keimami! I Jiova, yalovinaka ni solia vei keimami na qaqa! 26 Sa kalougata o koya e lako mai ena yaca i Jiova,+Keimami vosa vakalougatataki kemuni mai na vale i Jiova. 27 O Jiova na Kalou,E solia vei keda na rarama.+ Mai veitomani ena soqo ni tayabe ni oni taura na tabanikau,+Me yaco sara ena ileu ni icabocabonisoro.+ 28 O kemuni na noqu Kalou, au na qai vakacaucautaki kemuni,Noqu Kalou, au na vakacerecerei kemuni.+ 29 Vakavinavinaka vei Jiova,+ ni sa vinaka o koya,E tawamudu na dei ni nona loloma.+\n^ Na “Ja” na ivakaleka ni yaca Jiova.\n^ Se “mai na vanua vakacirigalala.”\n^ Se “o Jiova kei ira na vukei au.”\n^ Se rawa ni, “O biligi au vakaukaua.”\n^ Se “qaqa.”\n^ Ipe., “ena ulu ni tutunivale.”


‘Vota na iVotavota ni Vanua’—Isikeli 45:1\n‘Vota na iVotavota ni Vanua’\nTIKINA BIBI: Na ibalebale ni kena votai na qele\n1, 2. (a) Na ivakasala cava e solia o Jiova vei Isikeli? (b) Na taro cava eda na taroga?\nNA RAIVOTU e qai raica wale ga qo o Isikeli e lai nanuma lesu kina na 900 na yabaki sa oti, ena gauna i Mosese kei Josua. A vakamacalataka kina vei Mosese o Jiova na iyalayala ni Vanua Yalataki qai tukuna vakamalua vei Josua na sala me votai kina na qele vei ira na yavusa ni Isireli. (Tiko 34:1-15; Josua 13:7; 22:4, 9) Ia e vakaroti Isikeli kei ira na kau vakavesu o Jiova ena 593 B.G.V., mera vota tale na Vanua Yalataki vei ira na yavusa ni Isireli!—Isik. 45:1; 47:14; 48:29.\n2 Na cava na ibalebale ni raivotu qo vei Isikeli kei ira na nona itokani era kau vakavesu? Na cava me veivakayaloqaqataki kina vei ira na tamata ni Kalou nikua? Ena vakayacori vakacava na parofisai qo ena ivakatagedegede levu cake ena dua na gauna mai muri?\nNa Raivotu kei na va na ka e Vakadeitaka\n3, 4. (a) Na cava na va na ka e vakadeitaka na iotioti ni raivotu i Isikeli vei ira na kau vakavesu? (b) Na cava eda na vakadeitaka ena wase qo?\n3 Na ciwa na wase ni vola i Isikeli e lewena na iotioti ni raivotu. (Isik. 40:1–48:35) Na ivola qori, e uqeti ira sara ga na kau vakavesu ena va na sala me baleta na nodra vakalesui tale mai na Isireli. Na cava e okati kina? Kena imatai, ni na vakalesui na sokalou savasava ena valenisoro ni Kalou. Kena ikarua, o ira na bete yalododonu kei ira na ivakatawanisipi era na liutaki ira na matanitu era vakalesui qo. Kena ikatolu, ena maroroi na nodra vanua o ira kece na lesu e Isireli. Kena ikava, ena tiko kei ira qai maliwai ira tale o Jiova.\n4 Na Wase 13 kei na 14 ni ivola qo e vakadeitaka na sala e vakayacori kina na kena vakalesui tale mai na sokalou dina kei na nodra veiliutaki na ivakatawanisipi yalododonu. Ena wase qo ena vakabibitaki kina na ikatolu ni ka e vakadeitaki, oya na yalayala ni kena taukeni na vanua. Ena wase tarava eda na dikeva kina na yalayala me baleta na nona tiko o Jiova.—Isik. 47:13-21; 48:1-7, 23-29.\n“Na Vanua qo . . . sa Soli me Nomuni iVotavota”\n5, 6. (a) Ena raivotu i Isikeli, na vanua cava me wasei? (Raica na imatai ni iyaloyalo.) (b) Na cava na inaki ni kena votai na vanua ena raivotu?\n5 Wilika Isikeli 47:14. E vakaraitaka o Jiova ena raivotu vei Isikeli, e dua na iwase ni vanua ena “vaka na were o Iteni.” (Isik. 36:35) Mani tukuna o Jiova: “Qo na vanua oni na vota me nodra ivotavota ni qele na 12 na yavusa e Isireli.” (Isik. 47:13) “Na vanua” e wasei qo oya na vanua e vakalesui vei ira na Isireli era sereki mai. Oti e qai vakamacalataka vakamatailalai o Jiova na iyalayala dodonu ni vanua taucoko me vaka e tukuni ena Isikeli 47:15-21.\n6 Na cava na inaki ni kena votai na vanua ena raivotu? Na kena vakamatatataki na ivakarau ni iyalayala ni vanua e vakadeitaka vei Isikeli kei ira na kau vakavesu ni na vakalesui tale na nodra vanua lomani. Sa na wacava na nodra marau na kau vakavesu qo! Vacava era qai taukena dina o ira na tamata ni Kalou ena gauna makawa na nodra iwasewase ni vanua? Io, era qai taukena dina.\n7. (a) Na cava e yaco ena 537 BGV? Na cava eda lai nanuma mai? (b) Na taro cava eda na taroga mada?\n7 Ena 537 B.G.V., ni oti toka e rauta ni 56 na yabaki ni nona raivotu o Isikeli, sa ra qai suka tale e udolu vakacaca na kau vakavesu ina nodra vanua mera lai taukena nodra ivotavota. Na itukutuku veivakurabuitaki e yaco ena gauna makawa qori, eda nanuma kina na toso e yaco tiko vei ira na tamata ni Kalou ena gauna qo. Eda rawa ni tukuna tale ga nira sa taura na nodra ivotavota ni vanua. Ena sala cava? E lesi ira na nona dauveiqaravi o Jiova mera taukena na vanua vakayalo. Ke va qori, eda rawa ni vulica e levu na ka ena vakalesui ni Vanua Yalataki ena gauna makawa, kei na vakalesui ni nodra vanua vakayalo na tamata ni Kalou nikua. Ni bera nida kila na ka eda vulica kina, meda sauma mada na taro qo, “Na cava eda tukuna kina ni tiko dina nikua na vanua vakayalo?”\n8. (a) Na matanitu cava e sosomitaka o Jiova vei ira na Isireli vakayago? (b) Na cava na vanua vakayalo, se parataisi? (c) A tekivu ninaica, o cei era okati kina?\n8 Ena dua na raivotu e raica oti o Isikeli, e vakatakila kina o Jiova ni na rabailevu tale na vakayacori ni parofisai me baleta nodra vakalesui na Isireli ni sa veiliutaki vakatui na nona “tamata o Tevita,” oya o Jisu Karisito. (Isik. 37:24) E yaco qori ena 1914 G.V. Ena gauna qori, sa sosomitaki Isireli vakayago kina e dua na ilawalawa Isireli vakayalo, era tamata ni Kalou, era lotu vaKarisito lumuti. (Wilika Maciu 21:43; 1 Pita 2:9.) E sosomitaka o Jiova na matanitu o Isireli ina dua na matanitu vakayalo, kei na nodra vanua na Isireli ina vanua vakayalo, se parataisi. (Aisea 66:8) Me vaka eda raica ena Wase 17 ni ivola qo, na vanua vakayalo e dusia na vanua e vakilai kina na veitaqomaki vakayalo, se yalava ni cakacaka, era tekivu sokaloutaki Jiova kina na ivovo ni lumuti mai na 1919. (Raica na kato 9B, “Yabaki 1919.”) Ni toso na gauna, o ira na nuitaka na bula e vuravura, o ira na ‘so tale na sipi,’ era sa mai tiko tale ga ena vanua vakayalo qo. (Joni 10:16) Ni tauyavu qai tete tiko ga na parataisi vakayalo nikua, ena qai uasivi na veivakalougatataki e vakilai kina ni oti na Amaketoni.\nVotai Vakatautauvata, Vakadodonu na Vanua\n9. Na idusidusi matata cava e tukuna o Jiova me baleta na votai ni vanua?\n9 Wilika Isikeli 48:1, 28. Ni sa kilai na iyalayala ni vanua e tuba, sa qai vakamacalataka vakamatailalai o Jiova na sala me votai kina na vanua. E vakarota me vakarautaki vakatautauvata qai donu vinaka na nodra ivotavota na 12 na yavusa mai na vualiku ina ceva. Tekivu vei ira na yavusa o Tani ena ucuna e cake ena vualiku me yaco sara vei ira na yavusa i Kata ena ceva. Na 12 kece na ivotavota e wasei vakababa mai na iyala ni vanua e sau ena tokalau ina Wasa Levu, se na Wasa na Mediterranean ena ra.—Isik. 47:20.\n10. Na cava e vakadeitaka na raivotu vei ira na kau vakavesu?\n10 Na cava e vakadeitaka na raivotu qo vei ira na kau vakavesu? Na ivakamacala matata i Isikeli me baleta na votai ni vanua e vakaraitaka vei ira na kau vakavesu ni qo e dua na cakacaka e tuvanaki vinaka. Na kena votai vakatautauvata na vanua e dusia nira na vakaivotavota kece nira lesu ina nodra vanua. Ena tiko kece na nodra vanua kei na vale.\nKATO NI VEIVAKAVULICI 20A: Na Votavotai ni Qele\n11. Na cava eda rawa ni vulica ena raivotu me baleta na votai ni qele? (Raica na kato “Na Votavotai ni Qele.”)\n11 Na cava eda rawa ni vulica ena raivotu qo nikua? Na vakalesui mai ni Vanua Yalataki e tiko kina na nodra vanua na bete, ira na Livai, ira na turaga kei ira na vo ni lewe ni yavusa e 12. (Isik. 45:4, 5, 7, 8) Nikua tale ga ena parataisi vakayalo e tiko na nodra vanua na ivovo ni lumuti kei ira na “isoqosoqo levu” era lesi, vaka kina o ira na vo ni isoqosoqo levu. * (Vkta. 7:9) Se mani itavi cava eda lesi kina ena isoqosoqo, sa tiko e dua na noda itikotiko dei kei na itavi bibi ena vanua vakayalo. E veiuqeti dina na veika e tukuni qo!\nSe itavi cava eda qarava ena isoqosoqo ni Kalou, e talei vua na noda sasaga (Raica na parakaravu e 11)\nRua na Duidui—Kena iBalebale\n12, 13. Na idusidusi matata cava e tukuna o Jiova me baleta na kena votai na vanua vei ira na yavusa?\n12 De dua e veilecayaki o Isikeli ena so na dusidusi e vakarautaka o Jiova ena kena votai na vanua, ni duidui qo mai na kena e solia na Kalou vei Mosese. Dikeva mada qo e rua na ka e duidui kina. Dua me baleta na vanua; dua tale me baleti ira na lewena.\n13 Kena imatai, na vanua. A vakaroti o Mosese me vota vakalevu na qele vei ira na yavusa lelevu, me vakalailai vei ira na yavusa lalai. (Tiko 26:52-54) Ia ena raivotu i Isikeli e tukuna vakamatata o Jiova me “votai vakatautauvata” [‘me tautauvata kei tacina,’ vmr.]” vei ira na yavusa kece. (Isik. 47:14) Ia na balavu ni iyalayala ni vanua mai na vualiku ina ceva me votai sara ga vakatautauvata ina 12 na yavusa. Se mani yavusa cava era lewena na Isireli, era se rawa tiko ga ni vakayagataka na veivunikau e tubu ena vanua bulabula ena Vanua Yalataki.\n14. E veinanumi vakacava na idusidusi e vakarautaka o Jiova me baleti ira na vulagi ni vakatauvatani ena ka e tukuni ena Lawa e soli vei Mosese?\n14 Kena ikarua, ira na lewenikoro. E taqomaki ira na vulagi na Lawa e soli vei Mosese, e vakatarai tale ga mera sokaloutaki Jiova, ia e sega ga na nodra ivotavota ni vanua. (Vunau 19:33, 34) Na ka e tukuna o Jiova vei Isikeli e sega ni yaco ga ena Lawa e soli vei Mosese. E vakarota o Jiova: “Solia vua na vulagi e dua na ivotavota ena qele ni yavusa e vakaitikotiko kina.” Na ivakaro qori e sega ni vakaduiduitaki ira kina na “lewe i Isireli” kei ira na vulagi ena vanua o Jiova. (Isik. 47:22, 23) Ena vanua e vakalesui tale e raivotutaka o Isikeli, era sega ni veivakaduiduitaki na lewenikoro ra qai duavata ena sokalou.—Vunau 25:23.\n15. Na ka dina cava e kilai me baleti Jiova ena nona ivakaro me baleta na qele kei ira na lewena?\n15 Na totoka ni rua na ivakamacala e soli qo vei Isikeli me baleta na vanua kei ira na lewena e veivakadeitaki sara ga vei ira na kau vakavesu. Era kila ni o Jiova ena wasea vakatautauvata vei ira na nodra vanua, ke ra Isireli dina se vulagi era qaravi Jiova. (Esera 8:20; Niem. 3:26; 7:6, 25; Aisea 56:3, 8) Na ivakaro qo e vakadeitaka tale ga na cecere kei na tawamudu ni ka dina, e talei vei Jiova o ira kece na nona dauveiqaravi. (Wilika Akeai 2:7.) Ke da nuitaka nikua na bula e lomalagi se vuravura, e duavata ga na ka dina eda vakamareqeta.\n16, 17. (a) E yaga vakacava vei keda na kena dikevi na itukutuku me baleta na vanua kei ira na lewena? (b) Na cava eda na dikeva ena wase tarava?\n16 E yaga vakacava vei keda noda dikeva vakamatailalai na vanua kei ira na lewena? E dodonu meda kilai tani ena noda sega ni dau veivakaduiduitaki da qai duavata na mataveitacini e vuravura raraba nikua. E sega ni dau veivakaduiduitaki o Jiova. Meda na taroga gona: ‘Vakacava au dau vakatotomuri Jiova niu sega ni dau veivakaduiduitaki? Au dau dokai ira na tacida mai vu ni lomaqu, se matatamata cava era cavutu mai kina se kedra ituvaki?’ (Roma 12:10) Eda marau ni vakarautaka vei keda kece o Jiova na parataisi vakayalo meda lewena, na vanua eda qaravi koya kina vakatabakidua na Tamada vakalomalagi da qai marautaka na nona veivakalougatataki.—Kala. 3:26-29; Vkta. 7:9.\nEda dau vakatotomuria nona sega ni dauveivakaduiduitaki o Jiova, da qai veidokai mai vu ni lomada? (Raica na parakaravu e 15, 16)\n17 Meda raica mada qo na ikava ni veivakadeitaki ena iotioti ni raivotu i Isikeli, na yalayala ni na tiko kei ira na kau vakavesu o Jiova. Na cava eda vulica kina? Eda na kila na kena isau ena wase tarava.\n^ para. 11 Na kena kilai na vanua digitaki kei na itavi e lesia o Jiova vei ira na matabete kei ira na turaga ena vanua vakayalo, raica na Wase 14 ni ivola qo.\nNa cava o vakabauta kina ni tiko na parataisi vakayalo nikua?\nO kila vakacava ni o na vakaitikotiko ena dua na vanua, e yaga tale ga na nomu ilesilesi ena parataisi vakayalo?\nNa cava o vulica me baleti Jiova ena votavotai ni vanua ena raivotu?\niMeli iMeli ‘Vota na iVotavota ni Vanua’\nrr wase 20 t. 211-217


Nomu Lomani Jiova ena Uqeti Iko Mo Papitaiso | Vale ni Vakatawa Vulici\n“Na cava e tarova na noqu papitaiso?”—CAKA. 8:36.\nSERE 37 Qaravi Jiova ena Nomu Vinaka Taucoko\n1-2. Me vaka e tukuni ena Cakacaka 8:27-31, 35-38, na cava e uqeti koya na matanivanua ni Iciopea me papitaiso?\nO VIA papitaiso mo tisaipeli i Karisito? Levu era papitaiso ni uqeti ira nodra lomani Jiova kei na nodra vakavinavinakataki koya. Dikeva mada na nona ivakaraitaki e dua na vakailesilesi e veiqaravi vua na ranadi ni Iciopea.\n2 Ni kila na matanivanua ni Iciopea ni tukuna na iVolatabu me papitaiso, e sega tale ni wawa. (Wilika Cakacaka 8:27-31, 35-38.) Na cava e uqeti koya? E taleitaka na Vosa ni Kalou. E wilika tiko eso na tikina ena ivola i Aisea ni vodo tiko ena qiqi. Ni vosa vei koya o Filipi, e vakaraitaka na matanivanua qori ni vakavinavinakataka na ka e cakava ena vukuna o Jisu. Ia na cava e uqeti koya me lako i Jerusalemi? E lomani Jiova. Eda kila vakacava? Se qai lesu ga mai na sokalou vei Jiova e Jerusalemi. De dua sa biuta na lotu a susugi kina, sa mai lewena tale ga na matanitu e yalataki vua na Kalou dina. Kena ibalebale, na nona lomani Jiova e uqeti koya me cakava e dua tale na ikalawa oya me papitaiso, me dua na tisaipeli i Karisito.—Maciu 28:19.\n3. Na cava ena rairai tarova e dua me papitaiso? (Raica na kato “ E Vakacava tu na iVakarau ni Lomamu?”)\n3 Nomu lomani Jiova ena uqeti iko mo papitaiso. Ia ke o lomana se taleitaka eso tale na ka, ena rawa ni tarova nomu papitaiso. Ena sala cava? Qo eso na kena ivakaraitaki. De dua o lomani ira vakalevu na nomu vuvale era sega ni tiko ena dina kei ira na nomu itokani. O na rairai lomaleqa gona nira na cati iko ke o papitaiso. (Maciu 10:37) Se, de dua o taleitaka eso na ivalavala e cata na Kalou, ena rairai dredre mo biuta. (Same 97:10) Se, o rairai marautaka eso na soqo e sema vei lotu lasu. De dua o vakasamataka na gauna o dau marautaka kina na soqo qori. Qori ena rairai vakadredretaka mo biuta na soqo e cata o Jiova. (1 Kor. 10:20, 21) Kena ibalebale, e bibi mo vakatulewataka: “O cei meu lomana vakalevu?”\nE Vakacava tu na iVakarau ni Lomamu?\nE vakatauvatana o Jisu na itukutuku vinaka ena iVolatabu ina itei, na lomada ina duidui qele. (Luke 8:4-8) De dua sa dede nomu vulica tiko na iVolatabu kei ira na iVakadinadina i Jiova. Vakacava mo wilika mada na Luke 8:11-15 qai taroga, ‘Na qele cava e tautauvata kei na ivakarau ni lomaqu?’\nQele e butuki: Qo o koya e sega ni vakavakarau vinaka ena vuli iVolatabu. E dau vakadaroya na nona vuli se calata na soqoni ni osooso.\nQele veivatu: Qo o koya e vakamalumalumu ena nodra veitemaki kei na nodra veitusaqati na vuvale se ilala me talaidredre kina vei Jiova, e beca tale ga nona ivakatagedegede.\nQele veiwavakavotona: Qo o koya e taleitaka na ka e vulica me baleti Jiova, ia e nanuma ni ilavo kei na iyau ena vakavuna me nuidei, me marau tale ga. E dau calata na nona vuli ni cakacaka, se ogaoga ena ka ni veivakamarautaki.\nQele vinaka: Qo o koya e vulica wasoma na iVolatabu qai saga me muria na ka e vulica. E bibi duadua vua me vakamarautaki Jiova. E tusaqati, e vakatovolei tale ga, ia e wasea tiko ga na ka e kila me baleti Jiova.\nEna vakatau sara ga vei iko na ivakarau ni lomamu. Me vaka ga na kena rawa ni vakamalumutaki, wereci, se vakavinakataki na qele ena vosa vakatautauvata i Jisu, o rawa tale ga ni veisautaka na ka o vakaliuca. Nanuma ena vakatau vei iko na mataqali qele o digia.\nO CEI MO LOMANA VAKALEVU?\n4. Na cava me inaki levu ni nomu via papitaiso?\n4 E levu na ka vinaka o taleitaka, o vakavinavinakataka tale ga. Kena ivakaraitaki, ni bera ni o vulica na iVolatabu kei ira na iVakadinadina i Jiova, o rairai doka vakalevu na Vosa ni Kalou. De dua o vakaraitaka tale ga nomu lomani Jisu. Ia ni o sa mai kilai ira na iVakadinadina i Jiova, o rairai taleitaka na veimaliwai kei ira. Ia sega ni kena ibalebale qori mo via yalataki iko kina vei Jiova, mo papitaiso tale ga. Na inaki levu ni nomu papitaiso oya na nomu lomani Jiova. Ni o lomani Jiova vakatabakidua, ena sega ni dua na ka me tarova nomu qaravi koya. Kena ibalebale, na nomu lomani Jiova ena uqeti iko mo papitaiso, mo yalodina tiko ga.\n5 E kaya o Jisu meda lomani Jiova ena lomada taucoko, noda vinaka taucoko, vakasama taucoko kei na noda kaukaua taucoko. (Mari. 12:30) O na vulica vakacava mo lomani Jiova vakalevu, mo dokai koya tale ga? Nida vakasamataka vakatitobu na nona lomani keda, ena uqeti keda meda lomani koya. (1 Joni 4:19) Na cava tale o na cakava ni o sa vakila na loloma qori? *\n6. Me vaka e tukuni ena Roma 1:20, na cava e dua na sala o na kilai Jiova kina?\n6 Vulica na veika me baleti Jiova ena veika e bulia. (Wilika Roma 1:20; Vkta. 4:11) Mo dau vakasamataka vakatitobu na kau kei na manumanu e bulia o Jiova, kei na sala era vakaraitaka kina na nona vuku. Vulica vakalalai na vakatubuqoroqoro ni kena buli na yagomu. (Same 139:14) Mo vakasamataka na kaukaua i Jiova ni bulia na matanisiga, e dua vei ira na bilioni na kalokalo. * (Aisea 40:26) Ni o cakava qori, o na dokai Jiova vakalevu. E bibi mo kila ni kaukaua o Jiova, e vuku tale ga. Ia o na lomani Jiova vakalevu, o na nona itokani tale ga ke o kilai koya vinaka sara.\n7. Na cava mo vakadeitaka mo rawa ni lomani Jiova kina vakalevu?\n7 E bibi mo vakadeitaka ni lomani iko vakalevu o Jiova. Vakacava e dau dredre mo vakabauta ni kilai iko na Dauveibuli ni lomalagi kei na vuravura, e kauaitaki iko tale ga? Ke va qori na nomu rai, nanuma tiko ni o Jiova e “sega ni yawa . . . vei keda yadua.” (Caka. 17:26-28) E “kila na loma ni tamata kece.” Me vaka ga na ka e tukuna o Tevita vei Solomoni, e yalataka vei iko o Jiova: “Ke o qarai koya o na kunei koya.” (1 Vei. 28:9) O mai vulica vakacava na iVolatabu? E kaya o Jiova, “Au tuberi iko mai . . . vei au.” (Jere. 31:3) Na levu ga ni nomu kila na ka e cakava o Jiova ena vukumu, na levu tale ga ni nomu lomani koya.\n8. O na vakavinavinakataka vakacava na loloma i Jiova?\n8 Dua na sala o na vakavinavinakataka kina na loloma i Jiova oya nomu masu vua. O na lomani Jiova vakalevu ni o tukuna vua na ka o lomaleqataka, o vakavinavinakataka tale ga na ka kece e cakava ena vukumu. Ni o kila ni rogoca o Jiova na nomu masu, sa na qai dei ga na nomudrau veiwekani. (Same 116:1) O na nuidei ni kilai iko vinaka o Jiova. Ia mo volekati koya, ena vinakati mo kila na ka e vinakata, ka e cata kei na vuna e cakava kina eso na ka. E bibi tale ga mo kila na ka e vinakata vei iko. Na sala duadua ga o na kila kina qori oya ni o vulica na nona Vosa na iVolatabu.\nNoda vulica na iVolatabu e sala vinaka duadua meda volekati Jiova kina, meda kila tale ga na ka e vinakata (Raica na parakaravu 9) *\n9. O na vakaraitaka vakacava ni o mareqeta na iVolatabu?\n9 Vulica mo mareqeta na Vosa ni Kalou na iVolatabu. Na iVolatabu duadua ga e vakaraitaka na ka dina me baleti Jiova kei na nona inaki me baleti iko. O na vakaraitaka vakacava ni o mareqeta na iVolatabu? Oya ni o wilika e veisiga, o vakavakarau ena nomu vuli iVolatabu, mo muria tale ga na ka o vulica. (Same 119:97, 99; Joni 17:17) Vakacava sa tiko nomu ituvatuva ni wili iVolatabu? O sa muria tiko e veisiga?\n10. Na cava e dua na vuna e duatani kina na iVolatabu?\n10 Dua na vuna e duatani kina na iVolatabu oya ni talanoataki kina na ka era raica se vakadinadinataka e levu me baleti Jisu. Na iVolatabu duadua ga e donu vinaka na ka e vakamacalataka me baleta na ka e cakava o Jisu ena vukumu. Ni o vulica na ka e tukuna kei na ka e cakava, de dua ena uqeti iko mo nona itokani.\n11. O na lomani Jiova vakacava?\n11 Vulica mo lomani Jisu, o na qai lomani Jiova vakalevu. Na cava mo cakava kina qori? O Jisu e vakatotomuria vinaka sara ga na itovo nei Tamana. (Joni 14:9) Kena ibalebale, na levu ga ni nomu vulici Jisu, o na kilai Jiova vinaka kina, o na vakavinavinakataka tale ga na ka e cakava. Vakasamataka mada na levu ni nona yalololoma o Jisu vei ira na dau beci tu ena gauna ya, me vakataki ira na dravudravua, tauvimate, kei ira na malumalumu. Vakasamataka tale ga na nona ivakasala vei iko kei na kena yaga ni o muria.—Maciu 5:1-11; 7:24-27.\n12. Ni o vulici Jisu, ena rawa ni uqeti iko vakacava?\n12 O na rawa ni lomani Jisu vakalevu ni o vakasamataka vakatitobu na levu ni ka e vakuai koya kina me vosoti na noda ivalavala ca. (Maciu 20:28) Ni o kila ni bolemate o Jisu ena vukumu, ena rawa ni uqeti iko mo veivutuni, mo qara tale ga na veivosoti i Jiova. (Caka. 3:19, 20; 1 Joni 1:9) Na levu ga ni nomu lomani Jisu kei Jiova, na levu tale ga ni nomu via veitokani kei ira era lomani rau.\n13. Na cava e vakarautaka vei iko o Jiova?\n13 Vulica mo lomani ira era lomani Jiova. De dua era na sega ni kila na nomu lewenivuvale era sega ni tiko ena dina kei ira na nomu itokani, na vuna o yalataki iko kina vei Jiova. Era na rairai tusaqati iko mada ga. Ena vukei iko o Jiova ni vakarautaka e dua na vuvale vakayalo era lewena na mataveitacini. Ni o kabiti ira, era na lomani iko, era na tokoni iko tale ga. (Mari. 10:29, 30; Iper. 10:24, 25) De dua era na mai tomani iko ena dua na gauna na nomu lewenivuvale mera qaravi Jiova tale ga, mera muria na nona ivakatagedegede.—1 Pita 2:12.\n14. Me vaka e tukuni ena 1 Joni 5:3, na cava o vakadinadinataka me baleta na ivakatagedegede i Jiova?\n14 Vulica mo doka na ivakatagedegede i Jiova, mo muria sara. Ni bera ni o kilai Jiova, de dua o lewa tu ga na ka e donu kei na ka e cala. Ia qo, o sa mai kila ni vinaka duadua na ivakatagedegede i Jiova. (Same 1:1-3; wilika 1 Joni 5:3.) Vakasamataka mada na ivakasala vakaivolatabu vei ira na tagane vakawati, yalewa vakawati, itubutubu kei ira na gone. (Efeso 5:22–6:4) Ni o muria na ivakasala qori, vakacava o raica ni vinaka nomudou bula vakavuvale? E vinaka na nomu itovo ni o muria na ivakasala i Jiova me baleta na digitaki vakavuku ni ilala? O sa mamarau? (Vkai. 13:20; 1 Kor. 15:33) De dua o vakadinata ni dina na isaunitaro qori.\n15. Na cava mo cakava ke dredre mo muria na ivakavuvuli vakaivolatabu?\n15 Ena so na gauna, ena rairai dredre mo kila na sala mo muria kina na ivakavuvuli vakaivolatabu o sa vulica tiko. E vakarautaka gona o Jiova ena nona isoqosoqo na ivola vakaivolatabu kei na vidio, mo vakaduiduitaka kina na ka e donu mai na ka e cala. (Iper. 5:13, 14) Ni o wilika, vulica, se sarava na ka kece qori, o na raica ni yaga e veiganiti tale ga. Qori ena rawa ni uqeti iko mo lewena na isoqosoqo i Jiova.\n16. E tuvanaki ira vakacava na nona tamata o Jiova?\n16 Vulica mo lomana na isoqosoqo i Jiova, mo tokona tale ga. E tuvanaka o Jiova na nona ivavakoso mera lewena na nona tamata. E ulu ni ivavakoso na Luvena o Jisu. (Efeso 1:22; 5:23) O Jisu e lesia e dua na ilawalawa lailai lumuti me liutaka na tuvanaki ni cakacaka e vuravura. E vakatoka na ilawalawa tagane qori o Jisu me “dauveiqaravi yalodina e vuku.” Eratou raica vakabibi na nodratou itavi me ratou vakani iko vakayalo, mo taqomaki tale ga. (Maciu 24:45-47) Dua na sala e kauaitaki iko kina na dauveiqaravi yalodina e vuku oya nodra digitaki na qase ni ivavakoso era rawata na kena ivakatagedegede mera vakatawani iko. (Aisea 32:1, 2; Iper. 13:17; 1 Pita 5:2, 3) Era gumatua na qase ni ivavakoso mera vakacegui iko, era vukei iko tale ga mo toro voleka vei Jiova. Ia e dua na ka bibi era cakava ena vukumu oya nodra vukei iko mo vakavulica eso tale mera kilai Jiova.—Efeso 4:11-13.\n17. Me vaka e tukuni ena Roma 10:10, 13, 14, na cava meda tukuna kina na veika me baleti Jiova?\n17 Vukea eso tale mera lomani Jiova. E tukuna o Jisu vei ira na nona imuri mera vakavulica na veika me baleti Jiova. (Maciu 28:19, 20) Eda rawa ni cakava tu ga me rawa na ivakaro qori. Ia ni o lomani Jiova vakalevu, o na duavata kei na ka erau tukuna na yapositolo o Pita kei Joni: “Keirau na sega ni galuvaka na ka keirau raica kei na ka keirau rogoca.” (Caka. 4:20) Eda na marau vakalevu nida vukea e dua me lomani Jiova. Vakasamataka mada nona marau o Filipi na daukaulotu ni vukea na matanivanua ni Iciopea me kila na ka dina ena iVolatabu, me papitaiso sara! Ni o vakatotomuri Filipi, o muria tale ga na ivakaro i Jisu mo vunau, o sa vakaraitaka tiko ni o vinakata mo iVakadinadina i Jiova. (Wilika Roma 10:10, 13, 14.) De dua o na tukuna tale ga ena gauna qori na ka e taroga na matanivanua ni Iciopea: “Na cava e tarova na noqu papitaiso?”—Caka. 8:36.\n18. Na cava ena veivosakitaki ena ulutaga e tarava?\n18 Dua na vakatulewa bibi mo cakava ena nomu bula oya mo papitaiso. Ni ikalawa bibi na papitaiso, e vinakati mo vakasamataka vinaka na ka e okati kina. Na cava mo kila me baleta na papitaiso? Na cava mo cakava ni bera ni o papitaiso, ni o papitaiso oti tale ga? Ena veivosakitaki qori ena ulutaga e tarava.\nNa cava na inaki levu ni noda qaravi Jiova? Na vuna?\nEda na vulica vakacava meda lomani Jiova?\nEna yaga vakacava noda vakasamataka vakatitobu na vosa vakatautauvata ena Luke 8:11-15?\n^ para. 5 Eso era lomani Jiova era lomalomarua mera papitaiso mera nona iVakadinadina. Ke va qori nomu rai, ena uqeti iko na ulutaga qo mo vakasamataka eso na ka mo cakava me uqeti iko mo papitaiso.\n^ para. 5 Eda duidui, eso gona era na rairai sega ni muria sara na veitaravi ni vakatutu ena ulutaga qo.\n^ para. 6 E levu tale na ivakaraitaki e tiko ena rua na brochure Was Life Created? kei na The Origin of Life—Five Questions Worth Asking.\n^ para. 61 IVAKAMACALA NI IYALOYALO: E solia na tacida yalewa qo na tikidua vua e dua na goneyalewa ni volivoli tiko.\niMeli iMeli Nomu Lomani Jiova ena Uqeti Iko Mo Papitaiso\nw20 Maji t. 2-7


Isireli: Vakayagataki na iyaya vakalivaliva me wasei kina na itukutuku vinaka\nVULI IVOLATABU 766,364\nDuanadrau na Aua ni sa Duanadrau na Yabaki na Veiliutaki i Jisu\nE kilai levu ena dua na vanua vakaEsia e dua na yalewa e dau vakaraitaki ena iyaloyalo qai dau vakaitavi ena veisisivi isulu e dau maketetaki. Ia e mai vulica na iVolatabu qai bulataka sara na veika e vulica. E biuta laivi kece na nona ivola ni vakatevoro kei na matakau ni lotu Buda.\nE vakamasuti koya nona itokani voleka: “Vakacava me cegu na vuli iVolatabu me tolu ga na yabaki me toso vinaka mada nomu cakacaka? Oti o rawa ni qai vuli tale.”\nE sauma o vuli iVolatabu: “Au vaqarai Jiova voli me 24 na yabaki, au sa qai kunei koya. Na cava me cegu tale kina noqu vulici koya me tolu na yabaki?”\nE solia vua e dua na kabani ni caka iyaloyalo e dua na konitaraki ena macawa me curu kina ena Koronivuli ni Vuli Vunau. Ena cakacaka ena kabani qori me va na yabaki, dua tale ga na ilavo vinaka ena rawata ke vakaraitaki ena iyaloyalo cava ga e tukuni vua. Ia a vakasuka na konitaraki. Ena Me 2014, a vakadonui me dua na dautukutuku bera ni papitaiso qai lalawataka me vakayagataka e 100 na aua ena cakacaka vakavunau ena Okosita. Ni tarogi vua na vuna, e kaya: “Au via marautaka na 100 na yabaki ni veiliutaki i Jisu ena noqu vunau me duanadrau na aua!” E rawata qori qai papitaiso ena Janueri 2015. Sa painia veivuke tiko ena gauna qo.\nVakayagataka Vinaka Nodratou Gauna e Valeniveivesu\nEratou vodo basi e va na tacida yalewa me ratou lai vunau ena dua na vanua se sega ni lesi e Sri Lanka, era levu kina na lotu Buda. E tarovi ratou e dua na bete kei na dua na draiva ni teksi ena ikarua ni siga ni nodratou vunau. Sega ni dede era sa wavokiti ratou e le 30 tale qai dua na ka na nodra cudru. E mai kauti ratou na ovisa ina siteseni, ratou lai vesu tu kina me dua na bogi. E sega ni dua na nodratou cala, ia ratou lai sogo kei ira na daubasulawa voravora. Eratou vosavakacacataki, ratou rogoca tale ga na vosa vakasisila. Ia eratou raica ni qo e dua na sala vinaka me ratou vunau kina. E kaya e dua vei ratou na tacida yalewa qori: “Au vesu tu kei ira na daulaba, ia au wasea rawa vei ira na ka dina. Dua na ka na levu ni nodra taro, ra kurabuitaka tale ga noqu vesu. E tarogi au e dua, ‘Cava o sa rui mamarau kina?’”\nSri Lanka: Eratou varau vodo basi e va na tacida yalewa me ratou lai vunau\nSa ciqoma na Mataveilewai Cecere e Sri Lanka na neitou kerekere me rogoci e dua na kisi ni veilewai. Qori ena vuku ni nodra sega ni doka na ovisa na dodonu ni tamata nira vesuka e dua e sega nona cala. E se tu vakawawa na kisi qori.\nVukei na Marama sa Davo tu ga Vakadua\nErau vuli iVolatabu tiko ena vosa vagalu na tacida yalewa painia o Michiko kei na dua na marama ena dua na valenibula e Japani. E tarogi ira na dauveiqaravi na tacida yalewa ke ra tiko eso tale na tauvimate e rawa ni veitalanoa kei ira. Erau sota sara kei Kazumi, e dua na yalewa sa davo tu ga vakadua ena vuku ni vakacalaka e gaunisala ni se yabaki 23. E sega ni rawa ni vosa, tiloma na kena se gunuwai, ia e rawa ni rogo. E vakadonuya me vuli iVolatabu ni via kila e levu na ka.\nJapani: E dau veivakayaloqaqataki qai veiuqeti o Kazumi ena nona ivola\nNi rau vuli, ena taroga na taro o Michiko qai sauma o Kazumi ni dusia na kena isau ena parakaravu se vola ga. E vakamobail o Kazumi, rau mani raica vata kina e veimataka kei Michiko na tikinivolatabu ni veisiga. E vakila na malumalumu ni yago o Kazumi, ia e bulabula vakayalo. Toso na gauna sa vinakata me iVakadinadina i Jiova. A mai dua na dautukutuku bera ni papitaiso ni oti e 13 na yabaki nona vuli iVolatabu. E sa yabaki 61 toka ena gauna qori.\nEna vuku ni kena ituvaki, e tuvanaka na ivavakoso me dau rogoca ena talevoni o Kazumi na porokaramu kece ni soqoni kei na soqo lelevu. Era dau wilika tale ga eso na tacida yalewa nona ivakamacala ena soqoni.\nE dau veiuqeti qai veivakayaloqaqataki na ivola nei Kazumi vei ira na vuli ivolatabu era gole yani ena soqoni. E nona yalava ni vunau na valenibula, vei ira na veiqaravi kei ira na veisiko yani. E dau kaya vei ira: “O na marau ke o vulica na iVoIatabu.”\nVulica na iVolatabu e Dua na Bete\nEna Cevaicake kei Esia, erau sota kei na dua na bete e dua na tacida yalewa a lako tiko vua na vuniwai ni mata. E tarogi bete na tacida: “O vinakata mo bula uasivi qai bula tawamudu ena dua na vanua totoka?” Erau veitalanoa vinaka sara, e taura tale ga na bete na brochure Vakarorogo Vua na Kalou. E solia na nona naba ni talevoni vua na tacida yalewa, lai soli sara vua e dua tale na tacida tagane ena ivavakoso. E sikova na bete na tacida qori qai sureti koya ina dua na ivunau lavotaki. Dua na ka nona marautaka na bete na soqoni qori, vakauasivi na lagati ni noda sere. E kurabuitaka tale ga na nodra kauaitaki koya kece na tiko ena soqoni.\nE taroga na bete ke tiko e dua na noda koronivuli ni lotu se Univesiti. Ia e vakamacalataka vua na tacida nida dau caka vuli iVolatabu, qai sureti koya sara me vuli. Ena macawa ga e tarava, erau sa otiva tale na wase 1 ni ivola Na Cava Mada e Kaya na iVolatabu? E tomana tiko ga nona vuli, tekivu gole ina soqoni, vakamacala tale ga ena Vuli Vale ni Vakatawa.\nNi gole na bete ina soqo ni tabacakacaka, e sureti koya na mata mai na valenivolavola ni tabana me gade i Peceli. Dua na ilakolako balavu qori ni tauri koya e rauta ni 10 na aua me qai yaco i Peceli. Ia dua na ka nodra kauaitaki koya na lewenivuvale e Peceli. A vakasuka nona itavi vakabete ena Feperueri 2015, e se marautaka tiko ga nona vuli iVolatabu kei na nona dau vakaitavi ena soqoni.\nYali Qai Kune Tale\nErau lesi ina vuaicake kei Idia e dua na veiwatini painia, qori ena dua na vanua sa sega ni caka tu kina na vunau me vica na yabaki. E levu na tataleitaki, erau mani vaqara e dua na vanua me caka kina na soqoni. Ni rau lai caka vuli iVolatabu ena dua na siga, rau raica sara e dua na vale se qai tara tiko. Erau nanuma me rau qai taro kina ni rau lesu mai. Ia e veisau na nodrau vakasama, rau sa gole ga ena gauna ya me rau lai taro. Erau sotava sara e dua na marama, erau kaya vua ni rau iVakadinadina i Jiova. Dua na ka nona marau na marama qori, e kaya: “Au dua tale ga na iVakadinadina i Jiova,” oti e sureti rau sara ina nona vale qai vakaraitaka vei rau nona ivola kece ni isoqosoqo mai na veiyabaki ni 1970 kei na 1980. A vuli iVolatabu tu na marama qori kei ira na painia ena 30 na yabaki yani e liu. E dau gole tale ga ina soqoni, dina ga ni dau tusaqati koya o watina. E vakadeitaka ni sa kunea na ka dina, ia e sega ni sotava e dua tale na tacida nira sa biubiu na painia. Era lai lewena na luvena eso tale na lotu, ia a sega ni cakava qori o koya.\nIdia: Vakaraitaka nona ivola ni isoqosoqo mai na veiyabaki ni 1970 kei na 1980 e dua na marama tataleitaki\nDua na gauna lekaleka sa oti, eratou tukuna vua na luvena me sa lai lotu Katolika me rawa ni caka kina nona lotu ni veibulu ke mani mate. E saga tale ga o tacina me kauti koya ina valenilotu ni Katolika, ia rau sega ni yaco i valenilotu ena osooso ni gaunisala, rau mani lesu i vale. E kaya o tacina me rau qai gole tale ena siga tarava, ia erau mani sega ni lako ni tauvimate na marama tataleitaki. Ena yakavi sara ga ni siga qori, ratou sota kina kei rau na veiwatini painia! E sa tomana tiko ena gauna qo nona vuli iVolatabu, kei na nona gole ina soqoni. Sa uqeti ira tiko na luvena kei na makubuna mera vulica na iVolatabu.


NAI VAKARUA 2 FOV - Eda a qai gole tani, ka lako yani - Bible Search\nNAI VAKARUA 1 NAI VAKARUA 3\nNAI VAKARUA 2\nSa ia tiko na nonai tukutuku ko Mosese: sa tukuna ni ka tabu na nodra veivala kei ira na kai Itomi, 1-7, kei ira na luve i Moapi, 8-15, kei na luve i Amoni, 16-23. A sa moku ga ko Sioni, 26-37.\n1Eda a qai gole tani, ka lako yani ki na vanua liwa e na sala vaka ki na Wasa Damudamu, me vaka na vosa i Jiova vei au: ia eda sa tiko vakavolivolita na ulu-ni-vanua ko Sia ka bogi vuqa. 2A sa vosa vei au ko Jiova, ka kaya, 3Sa dede ga na nomudou vakavolivolita na ulu-ni-vanua oqo: dou gole tani vaka ki na tokalau. 4Ia mo vakaroti ira na tamata, ka kaya, Kemuni na lako e loma ni nodra yasana na wekamuni na luve i Iso, era tiko mai Sia; ia era na rerevaki kemuni: mo ni vakaraici kemuni vinaka kina: 5mo ni kakua ni sagai ira; ni'u na sega ni solia vei kemuni e dua na tiki ni nodra vanua, sa sega na tikina me va kina na yavamuni; ni'u sa solia na ulu-ni-vanua ko Sia vei Iso me taukena: 6kemuni na volia na kakana vei ira e nai lavo, mo ni kania; kemuni na volia talega na wai vei ira e nai lavo, mo ni gunuva. 7Ni sa vakalougatataki kemuni ko Jiova na nomuni Kalou e na cakacaka kecega ni ligamuni: sa kila ko koya na nomuni lakolako e na vanua liwa levu oqo: e vasagavulu na yabaki oqo sa tikoga kei kemuni ko Jiova na nomuni Kalou; sa sega na ka ko ni sa dravudravua kina.\n8Ia eda a lako tani vei ira na wekada na luve i Iso, era tiko mai Sia, ka lako e na sala mai na vanua cecelevu mai Elaci, kei Esi-oni-keperi; eda qai gole tani ka lako yani e na sala ki na vanua liwa ni Moapi. 9A sa kaya vei au ko Jiova, Mo kakua ni vakararawataki ira na Moapi, ia mo kakua talega ni vala kei ira: ni'u na sega ni solia vei iko e dua na tiki ni nodra vanua mo taukena; ni'u sa soli Ari vei ira na luve i Loti me ra taukena. (10Era sa tiko kina eliu na luve i Emimi, a mataqali yagolevu, ka lewe vuqa, ka babalavu, me vakataki ira na luve i Anaki; 11era rogo ni ra sa tamata yagolevu sara, me vakataki ira na luve i Anaki; ia ko ira na Moapi era sa vakatokai ira, Na Emimi. 12Ko ira talega na luve i Ori, era tiko mai Sia eliu; a ra vakasavi ira ko ira na luve i Iso, ka sa vakarusai ira e matadra, ka qai tiko me kedrai sosomi; me vaka ka kitaka ko ira na Isireli ki na vanua era sa taukena, ka solia vei ira ko Jiova). 13Oqo, mo ni cavu tu, ka qalo-kosova na uciwai ko Sereti. Ia eda a qalo-kosova na uciwai ko Sereti.\n14Ia mai na gauna eda a cavu tu kina mai Ketesa-parinea, ka yacova na gauna eda sa qalo-kosova kina na uciwai ko Sereti, sa tolusagavulu ka walu na yabaki; ka me sa oti laivi mada, mai vei ira nai vavakoso, nai tabatamata kecega era tamata i valu, me vaka sa bubului kina vei ira ko Jiova. 15Ia sa vala kei ira na liga i Jiova me vakaoti ira mai nai vavakoso, ka me ra oti laivi mada.\n16Ia ni ra sa oti laivi kecega na tamata i valu e na mate, maivei ira na tamata, 17sa qai vosa vei au ko Jiova, ka kaya, 18Ko na lako edaidai ka mo sivi Ari, ko ya nai yalayala i Moapi: 19ia ni ko sa donui ira na luve i Amoni, mo kakua ni vakararawataki ira, se sagai ira: ni'u na sega ni solia vei iko e dua na tiki ni nodra vanua na luve i Amoni mo taukena: ni'u sa solia oti vei ira na luve i Loti me ra taukena. 20[Sa rogo talega ni sa vanua ni tamata yagolevu sara: era tiko kina eliu na tamata yagolevu sara; a ra sa vakatokai ira na Samisumi ko ira na luve i Amoni; 21era mataqali yagolevu, ka lewe vuqa, ka babalavu, me vakataki ira na luve i Anaki; ia sa vakarusai ira ko Jiova e matadra; a ra sa vakasavi ira, ka tiko me kedrai sosomi: 22me vaka ka kitaka ko koya e na vukudra na luve i Iso, era tiko mai Sia, ni sa vakarusai ira na luve i Ori mai na matadra; a ra sa vakasavi ira, ka tiko me kedrai sosomi ka yacova na siga oqo: 23kei ira na Avi era sa tiko mai na veikoro lalai, ka yaco ki Kesa, ko ira na Kapitorimi, era lako mai Kapitori, era sa vakarusai ira, ka ra sa tiko me kedrai sosomi]. 24Mo cavu tu; ka ia na lako, ka qalo-kosova na uciwai ko Arinoni: raica, ka'u sa soli Sioni na tui Esiponi, na Amoraiti, kei na nona vanua ki na ligamu: mo ia mada mo taukena, ka sagai koya e nai valu. 25Au sa vakatekivu edaidai me'u vakatubura vei ira na veimatanitu kecega e ruku i lomalagi, me ra rerevaki iko, ka me ra domobula e na vukumu, ko ira era sa rogoca na kemui rogorogo, a ra na sautaninini, ka kani yatedra e na vukumu.\n26Ia ka'u a vakatadu mata mai na vanua liwa ko Kitemoci kivei Sioni na tui Esiponi, ka tukuna vua na vosa ni sautu, ka kaya, 27Me'u lako mada e nomu loma ni vanua: au na lako tu ga e na salatu, au na sega ni gole yani ki na liga i matau se nai mawi: 28mo volitaka ga vei au na kakana e nai lavo, me'u kania; ka volitaka vei au na wai e nai lavo, me'u gunuva; me'u lako tu mada ga e na yavaqu; 29me vaka era kitaka vei au na luve i Iso era tiko mai Sia, kei ira na Moapi era tiko mai Ari; ka me'u qalo-kosova mada na Joritani ki na vanua sa solia vei keimami ko Jiova na neimami Kalou. 30A sa bese ni laivi keda ko Sioni na tui Esiponi me da lako e nona loma ni vanua: ni sa vakayalokaukauwataki koya ko Jiova na nomuni Kalou, ka vaqaqataka na lomana, me soli koya kina ki na ligamuni, me vaka edaidai.\n31A sa kaya vei au ko Jiova, Raica, ka'u sa ia me'u soli Sioni kei na nona vanua vei iko: mo ia mada mo taukena, me nomu na nona vanua. 32Sa qai lako mai me vala kei keda ko Sioni, ko koya kei ira na nona tamata kecega, me ia nai valu mai Jeasi. 33A sa soli koya sara vei keda ko Jiova na noda Kalou; ia eda a mokuti koya, kei iratou na luvena, kei ira kecega na nona tamata. 34Ia eda sa rawa na nona veikoro kecega e na gauna ko ya, ka vakarusai ira kece sara na tagane, kei ira na yalewa, kei na lalai, e na veikoro kecega; eda a sega ni vakavoca e dua: 35ia na manumanu e yavai va eda a tokitaka me noda, kei nai yau ni veikoro eda sa kaba. 36Mai Aroeri, ko ya mai na bati ni uciwai ko Arinoni, kei na koro mai na uciwai, io ka yacovi Kiliati, sa sega na koro sa gumatua vei keda: sa solia kecega vei keda ko Jiova na noda Kalou: 37ia ko ni sa sega ni torova na nodra vanua na luve i Amoni, se dua na yasana mai na uciwai ko Japoki, se na veikoro mai na veiulu-ni-vanua, se dua na tikina ka vakatabuya vei keda ko Jiova na noda Kalou.


Na Vale ni Vakatawa Kacivaka na Matanitu i Jiova 1 Nov.\nNi drau veikilai oti, o rawa ni taroga: “Era lako i lotu na tamata, ia na cava beka era caka ca tiko ga kina? E raica vakacava na Kalou na roka ni bula vaka oqo? [Waraka me sauma, qai wilika na Aisea 5:20.] E vakamacalataka na ivoladraudrau oqo ni rawa nida qaqarauni ena mataqali roka ni bula vaka oqo ke da taqomaka na noda lewaeloma.”\nNa Vale ni Vakatawa Kacivaka na Matanitu i Jiova 15 Nov.\n“Eda sa rogoca na kena dau tukuni ni a ‘mate o Jisu ena vukuda.’ [Cavuqaqataka na Joni 3:16.] Oni dau vaqaqa beka se rawa vakacava me vakabulai keda na nona mate e lewe dua? [Waraka me sauma.] E matata na ka e kaya kina na iVolatabu. Na ulutaga oqo, ‘Veivakabulai Vakacava o Jisu?,’ e vakamacalataka vakavinaka.”\nNa Vale ni Vakatawa Kacivaka na Matanitu i Jiova 1 Tis.\n“Oqo e dua na gauna e dau kauaitaki vakalevu kina na soli iloloma kei na cakacaka vinaka tale e so. Eda vakasamataka kina na usutu bibi qo. [Wilika na Maciu 7:12.] E rawa beka ni muri oqo ena loma ni yabaki taucoko? [Waraka me sauma.] E vakavure vakasama na ivoladraudrau oqo, ‘O Dau Cakava na Ka O Vinakata me Caka Vei Iko.’ ”\n“Nida vakatauvatana kei na veigauna sa oti, oni vakadinata beka ni sa qai tadre ga na bula nikua? [Waraka me sauma.] Sa yalataki oti tu mai ena iVolatabu na ka oqo. [Wilika na 2 Timoci 3:1.] E vakavuna mera datuvu kina e levu. Ia e veivakayaloqaqataki na ivoladraudrau oqo. E vakaraitaka na sala me valuti kina na yalolailai qai vakainaki kina na noda bula.”


Tiko Voli Mai na Lekutu 2 | iVolatabu ena Internet | Vakadewa ni Vuravura Vou\nTiko Voli Mai na Lekutu 2:1-34\nWasei vakatolu na yavusa (1-34)\nYavusa na Juta ena yasana ena tokalau (3-9)\nYavusa na Rupeni ena yasana vaka ina ceva (10-16)\nNodra keba na Livai e lomadonu (17)\nYavusa na Ifireimi ena ra (18-24)\nYavusa na Tani ena vualiku (25-31)\nKedra iwiliwili kece na tagane era volai (32-34)\n2 E qai kaya o Jiova vei Mosese kei Eroni: 2 “Mera keba na Isireli ena vanua e lesi ina nodra iwasewase ni tolu na yavusa,+ na tamata yadua me volekata na ivakatakilakila ni nona mataqali. Mera keba wavoki, mera qara ina valelaca ni veitavaki. 3 “Era na keba ena yasana ina tokalau donuya na icabecabe ni siga na tolu na yavusa ena keba i Juta, me vaka na nodra ilawalawa,* ia o Nasoni+ na luvei Aminatapi ena liutaki ira na luvei Juta. 4 Na iwiliwili ni nona mataivalu era volayacataki e 74,600.+ 5 Ena keba e yasana na yavusa i Isakari, ia o Nicaneli+ na luvei Suari ena liutaki ira na luvei Isakari. 6 Na iwiliwili ni nona mataivalu era volayacataki e 54,400.+ 7 Tarava na yavusa i Sepuloni, ia o Iliapi+ na luvei Eloni ena liutaki ira na luvei Sepuloni. 8 Na iwiliwili ni nona mataivalu era volayacataki e 57,400.+ 9 “Na iwiliwili kece era volayacataki ena mataivalu ni keba i Juta e 186,400. O ira qo mera tokitaka duadua e liu+ nodra keba. 10 “Ena tiko ena yasana vaka ina ceva na tolu na yavusa ena keba i Rupeni,+ me vaka na nodra ilawalawa,* ia o Ilisuri+ na luvei Siteuri ena liutaki ira na luvei Rupeni. 11 Na iwiliwili ni nona mataivalu era volayacataki e 46,500.+ 12 Ena keba e yasana na yavusa i Simioni, ia o Silumieli+ na luvei Surisatai ena liutaki ira na luvei Simioni. 13 Na iwiliwili ni nona mataivalu era volayacataki e 59,300.+ 14 Tarava na yavusa i Kata, ia o Eliasafi+ na luvei Riueli ena liutaki ira na luvei Kata. 15 Na iwiliwili ni nona mataivalu era volayacataki e 45,650.+ 16 “Na iwiliwili kece ni mataivalu ni keba i Rupeni era volayacataki e 151,450, o ira qo na ikarua+ ni iwasewase mera tokitaka na nodra keba. 17 “Ni tokitaki na valelaca ni veitavaki,+ ena tiko ena lomadonu ni keba kece na nodra keba na Livai. “Mera dau lako ena ituvatuva vata ga era dau keba kina,+ mera dui tu ga ena nodra vanua, me vaka na nodra iwasewase ni tolu na yavusa. 18 “Ena tiko ena yasana vaka ina ra na tolu na yavusa ena keba i Ifireimi, me vaka na nodra ilawalawa,* ia o Ilisama+ na luvei Amiute ena liutaki ira na luvei Ifireimi. 19 Na iwiliwili ni nona mataivalu era volayacataki e 40,500.+ 20 Ena keba e yasana na yavusa i Manasa,+ ia o Kamelieli+ na luvei Pitasuri ena liutaki ira na luvei Manasa. 21 Na iwiliwili ni nona mataivalu era volayacataki e 32,200.+ 22 Tarava na yavusa i Penijamini, ia o Epitani+ na luvei Kitionai ena liutaki ira na luvei Penijamini. 23 Na iwiliwili ni nona mataivalu era volayacataki e 35,400.+ 24 “Na iwiliwili kece ni mataivalu i Ifireimi era volayacataki e 108,100, o ira qo na ikatolu+ ni iwasewase mera tokitaka na nodra keba. 25 “Ena tiko ena yasana vaka ina vualiku na tolu na yavusa ena keba i Tani, me vaka na nodra ilawalawa,* ia o Eieseri+ na luvei Amisatai ena liutaki ira na luvei Tani. 26 Na iwiliwili ni nona mataivalu era volayacataki e 62,700.+ 27 Ena keba e yasana na yavusa i Aseri, ia o Pakieli+ na luvei Okirani ena liutaki ira na luvei Aseri. 28 Na iwiliwili ni nona mataivalu era volayacataki e 41,500.+ 29 Tarava na yavusa i Nafitalai, o Eira+ na luvei Enani ena liutaki ira na luvei Nafitalai. 30 Na iwiliwili ni nona mataivalu era volayacataki e 53,400.+ 31 “Na iwiliwili kece ni mataivalu i Tani era volayacataki e 157,600. O ira qo era na muri+ duadua nira tokitaka na nodra keba, me vaka na nodra iwasewase ni tolu na yavusa.” 32 Qo o ira kece na Isireli era volayacataki ena nodra mataqali, na kedra iwiliwili kece na volayacataki ena keba me baleta na mataivalu e 603,550.+ 33 Ia o ira na Livai era sega ni volayacataki+ kei ira na vo ni Isireli,+ me vaka e vakarota o Jiova vei Mosese. 34 Era cakava na Isireli na ka kece e vakaroti Mosese kina o Jiova. Qo na iwalewale ni nodra dau keba ena nodra iwasewase ni tolu na yavusa+ kei na nodra tokitaka nodra keba,+ o ira yadua me vaka na nodra vuvale me vaka tale ga na nodra mataqali.\nTiko Voli Mai na Lekutu 2


1–5, Era sa lesi na dauveiqaravi me ra vola na veika sa vakatakilai; 6–13, Ena kilikili kaya na kena isau ko koya sa oga ena veika vakayalo; 14–18, Me ra vakatautauvatataki na Yalododonu ena veika vakayago.\n1 Raica, ka vakatudaliga, koi kemudou na lewei Saioni, kei kemuni na lewe ni noqu lotu ko ni tu vakayawa, ka rogoca na nona vosa na Turaga au sa solia vei Josefa Simici Lailai, na noqu tamata, ka vakatalega kina vei Matini Erisi na noqu tamata, ka vakatalega kina vei Oliva Kaudari na noqu tamata, ka vakatalega kina vei Joni Witima na noqu tamata, ka vakatalega kina vei Sidini Rikitoni na noqu tamata, ka vakatalega kina vei Viliame W. Felepi na noqu tamata, io oqo na noqu ivakaro vei iratou.\n2 Ni’u sa solia vei iratou e dua na ivakaro; ia mo dou vakatudaliga ka rogoca, ni sa kaya vakaoqo na Turaga vei iratou—\n3 Koi Au, na Turaga, au sa lesi iratou ka tabaki iratou me ratou aveiqaravi ena ivakatakila kei na ivakaro au sa solia vei iratou, kei na kena au na qai solia vei iratou ena gauna mai muri;\n4 Kau na qai taroga vei iratou e dua na itukutuku ena vuku ni veiqaravi oqo ena siga ni lewa.\n5 O koya, au sa lesia kina vei iratou, ka sai koya oqo na nodratou itavi ena lotu ni Kalou, me ratou vakatulewataka vata kei na veika kece sara ena sala vata kaya, io, kei na kena yaga.\n6 O koya, au sa solia kina e dua na ivakaro vei iratou, me ratou kakua ni solia na veika e rawa mai ki na lotu, me kakua talega ki vuravura;\n7 Ia, na veika kecega e vo mai ni sa rauta na veika e yaga vei iratou kei na veika eratou vinakata, me na qai soli ki na noqu alololo;\n8 Ka me qai vakatabui vei ira na lewei Saioni na veika oqori, ka vakakina vei ira na nodra veitabatamata, ena gauna sa ganita me ra avakaivotavota kina me vaka na lawa ni matanitu.\n9 Raica, sai koya oqo na nona gagadre na Turaga ena nodra aveiqaravi na tamata kecega, me vaka au sa lesia koi Au na Turaga se au na qai lesia ena dua na gauna mai muri ki na tamata yadua.\n10 Ka raica, e sega ni dua na lewe ni nona lotu na Kalou bula me galala mai na lawa oqo;\n11 Io, e sega ni o koya na bisopi, e sega ni o koya na aitini e qarava tiko na lololo ni Turaga, e sega talega ni o koya sa lesi me dua na dauveiqaravi ena veika vakayago.\n12 Ko koya sa lesi me qarava na veika vakayalo, sai koya sa akilikili kaya na kena isau, io me vakataki ira ga sa lesi me dua na dauveiqaravi ena veika vakayago;\n13 Io, era na rawata sara vakalevu, na kena levu ena qai vakalevutaki vei ira ena ivakatakilakila ni Yalo.\n14 Ia, dou na atautauvata ena veika vakayago, mo dou duavata kina, ia kevaka e sega, ena sega ni yaco mai vakalevu na ivakatakilakila ni Yalo.\n15 Au sa solia na aivakaro oqo vei ira na noqu tamata me yaga vei ira ena nodra bula, me baleta na ivakatakilakila ni noqu veivakalougatataki e uludra, kei na isau ni nodra bgugumatua kei na nodra taqomaki;\n16 Me baleta na kakana ka baleta na aisulu; me baleta na ivotavota vakawa; me baleta na vale kei na qele, se na ituvaki cava ga au na biuti ira kina koi Au na Turaga, kei na veivanua cava ga au na talai ira yani kina, koi Au na Turaga.\n17 Ni ra sa yalodina ena veika e avuqa, ka ra sa caka vinaka ena veigauna kece era sega kina ni ivalavala ca.\n18 Raica, koi au na Turaga, au sa ayalololoma ka’u na vakalougatataki ira, ka na nodra na reki ena vuku ni veika oqo. Sa vakakina. Emeni.\n1 Kori. 4:1; V&V 72:20.


Me 18, 2018 veiqaravi\nIyaya ni kamusu ni Bitcoin ni showcases ni Unionbank ena Yatu Filipaini\nBitcoin tomana tikoga na nona dreta na na mata ni veika vakailavo na veisoqosoqo. Na baqe levu duadua mai na Yatu Filipaini, Unionbank, e a vakaraitaka na kena iyaya ni kamusu ni Bitcoin ena gauna ni dua na koniferedi ni bisinisi.\nOqo sa ika na imatai na baqe levu e matanalevu mining Bitcoin.\nIdia ’ s Infosys itokani kei ira na baqe me baleta na isema ni veika vakailavo ni veivoli yavutaki-blockchain\nInfosys na nona vakadikeva na tekinolaji ni blockchain me ra kauta mai na efficiencies vou me volitaka na veika vakailavo.\nNa veilawa ni veitaratara ni veivoli yavutaki-blockchain sa sa tuvanaki me digitize na iwalewale ni bisinisi ni veika vakailavo ni veivoli kei na e okati kina na veitikina eso me vaka na veivakadonui ni ownership, na veivakadeitaki ni ivolatukutuku kei na sausaumi.\nToso ki liu, sa vakanamata me tauyavutaka na ilawalawa e dua “ecosystem ni blockchain ni itukutuku, kina nodra cau ki na iLutua ni noda bula na vakayagataki ni tekinolaji oqo,” a kaya na Gupta ni Ajay, Manidia ni raraba qase ena baqe ni ICICI.\nIsau ni ivotavota ni Tel-Aviv ena nodra vakayagataka na blockchain me baleta na vou vakavotukanataka vatavata\nNa veisau ni ivotavota ni Aviv ni Tel e teaming ena Accenture kei na vuloa na, e dua na hub ni fintech ni Isireli, me ra tara e dua na blockchain na ivakadei vakaivola e dua na vatavata sa vakavotukanataka saga me vakatara na vakavotukanataka vakadodonu kece na iyaya vakailavo ni.\nEna kena ka vakarautaki na cakacaka me vaka e dua “dua-kele-sitoa me baleta kece na ivakadei vakaivola vakavotukanataka na itaviqaravi, o na rawa ni levu cake na voliumu ni taqomaki ena loma ni lekaleka ni gauna-oqo, sara mada ga ni cicivaki ena veitutu shorter-term,” e tukuni ena dua na vola itukutuku.\nCoinbase e announc....\nNa cava ena tarava mai me baleta na isau ni Bitcoin?\nBitcoin kei na so tale na si....\nSa oti na duru:How does one predict the behavior of the rate of a cryptocurrency in terms of the number of orders placed?\nTarava na duru:Blockchain News 19.05.2018


E Yalodina Tiko ga o Jope | iTukutuku ena iVolatabu\nWILIKA ENA VOSA Afrikaans Albanian American Sign Language Amharic Arabic Argentinean Sign Language Armenian Armenian (West) Assamese Australian Sign Language Azerbaijani Azerbaijani (Cyrillic) Bashkir Bassa (Cameroon) Batak (Toba) Bengali Bicol Boulou Brazilian Sign Language Bulgarian Cambodian Cebuano Chichewa Chinese Mandarin (Simplified) Chinese Mandarin (Traditional) Chinese Sign Language Chitumbuka Chiyao Chol Colombian Sign Language Croatian Czech Czech Sign Language Danish Digor Douala Dutch Dutch Sign Language Ecuadorian Sign Language Efik English Estonian Estonian Sign Language Faroese Finnish Finnish Sign Language French Fulfulde (Cameroon) Georgian German Greek Greek Sign Language Greenlandic Guarani Gujarati Hebrew Hiligaynon Hindi Hmong (White) Hungarian Icelandic Iloko Indonesian Indonesian Sign Language Irish Italian Italian Sign Language Japanese Japanese Sign Language Kabuverdianu Kabyle Karen (S'gaw) Kazakh Kekchi Kikuyu Kinyarwanda Kirghiz Kirundi Konkani (Devanagari) Konkani (Roman) Korean Korean Sign Language Kurdish Kurmanji (Caucasus) Kurdish Sorani Kwanyama Laotian Latvian Lithuanian Low German Macedonian Madagascar Sign Language Malagasy Malawi Sign Language Malay Malayalam Maltese Mam Manipuri Mapudungun Marathi Maya Mazahua Mazatec (Huautla) Mexican Sign Language Miskito Mixtec (Huajuapan) Mizo Mongolian Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndonga Nepali Ngabere Nias Nicaraguan Sign Language Norwegian Okpe Ossetian Otomi (Mezquital Valley) Pangasinan Persian Peruvian Sign Language Polish Polish Sign Language Portuguese (Brazil) Portuguese (Portugal) Portuguese Sign Language Punjabi Quebec Sign Language Quechua (Ancash) Quechua (Ayacucho) Quechua (Cuzco) Quiche Quichua (Imbabura) Rarotongan Romanian Romany (Southern Greece) Russian Russian Sign Language Sepedi Serbian (Cyrillic) Serbian (Roman) Setswana Seychelles Creole Shona Sinhala Slovak Slovenian Somali Spanish Spanish Sign Language Sranantongo Swahili Swati Swedish Tagalog Tajiki Tamil Tarahumara (Central) Tarascan Tatar Telugu Tetun Dili Thai Tigrinya Tiv Tlapanec Tojolabal Totonac Tsonga Turkish Turkmen Tzeltal Tzotzil Udmurt Uighur (Cyrillic) Ukrainian Urdu Urhobo Uzbek Uzbek (Roman) Venda Venezuelan Sign Language Vietnamese Waray-Waray Welsh Xhosa Yoruba Zapotec (Isthmus) Zapotec (Lachiguiri) Zimbabwe Sign Language Zulu vakaViti\nE Yalodina Tiko ga o Jope\nE vakalewa o Setani nona yalodina o Jope vua na Kalou, ia e yalodina tiko ga vei Jiova\nE RAWA ni dua e yalodina tiko ga vua na Kalou ke sotava mada ga e levu na veivakatovolei, ke sega tale ga ni rawaka ena nona talairawarawa? E tarogi qai saumi tale ga na taro qori ena veika e sotava e dua na turaga o Jope.\nO Jope e wekai Eparama. Nira se tiko mai Ijipita na Isireli, a tiko o Jope ena vanua sa kilai tu nikua me o Arapea. Era qai soqoni na agilosi mai lomalagi ena mata ni Kalou, wili kina o Setani na agilosi talaidredre. Era vakarorogo tu na agilosi ni tukuna o Jiova nona nuitaki Jope ni dau qaravi koya ena yalodina. E kaya mada ga ni sega ni dua tale na tamata e yalodina me vakataki Jope. Ia e kaya o Setani ni o Jope e yalodina tiko ga baleta ni vakalougatataki koya na Kalou, e taqomaki koya tale ga. E kaya ni na vosavakacacataka na Kalou ke kau tani kece vua na ka e taukena.\nE qai vakalaiva na Kalou me kauta tani o Setani na iyau nei Jope, me vakamatei ratou na luvena qai vakavuna me tauvimate. E sega ni kila o Jope ni o Setani e vakavuna tiko qori, e lai lomatarotarotaka kina se cava e vakalaiva kina na Kalou me vakatovolei. Ia e sega ni bau vosavakacacataka na Kalou.\nEratou qai sikovi Jope yani e tolu na itokani lasu. Na ka ratou tukuna e volai tu ena dua na iwase levu ni vola i Jope. Ratou saga me vakabauta o Jope ni Kalou e totogitaki koya tiko ena so na cala e cakava lo, ia e sega ni dina qori. Eratou kaya mada ga ni Kalou e sega ni marautaki ira nona dauveiqaravi se nuitaki ira. E sega ni via rogoca o Jope na nodratou ivakamacala lasulasu. E tukuna ena nuidei ni na yalodina tiko ga yacova ni mate!\nNa cala ga e cakava o Jope, ya nona kauaitaka vakasivia me kilai ni donu tiko. A rogoca tiko na veivosaki qori na cauravou o Ilaiu, e mani vakadodonutaki Jope kei ratou na itokani lasu. E vakadodonutaki Jope ni sega ni bau vakasamataka ni bibi sara na kena vakadodonutaki na ka e vakalewai kina o Jiova, mai na ka e vakalewai kina e dua na tamata. E cudruvi ratou tale ga na itokani lasu.\nSa qai vosa o Jiova vei Jope me vakadodonutaka nona rai. E tukuna vua me vakasamataka na vakatubuqoroqoro ni veika buli, me kila kina nida ka somidi sara na tamata ni vakatauvatani kei na cecere i Jiova. E yalomalumalumu o Jope me ciqoma na veivakadodonutaki. E qai vakaraitaka o Jiova “ni dau veikauaitaki qai dau yalololoma,” ena nona vakabulai Jope mai na tauvimate, e vakaruataka nona iyau, qai tini tale na luvena. (Jemesa 5:11) Nona yalodina tiko ga o Jope ni sotava e levu na veika dredre, e vakalasuya kina na vakalelewa nei Setani, ya nida na sega ni yalodina vua na Kalou ke da vakatovolei.\n—Yavutaki ena ivola na Jope.\nNa cava e vakalewa o Setani me baleti Jope?\nNa cava e rawati ena nona yalodina tiko ga vei Jiova o Jope?\nNA VEIKA BIBI E VAKALEWAI\nO Jope e turaga yalododonu duadua, qai rerevaka na Kalou ena nona gauna. Ia e kaya o Setani ni a qaravi Jiova tiko ga me rawaka kina. Qori tale ga na ka e tukuna me baleti keda kei ira na agilosi. E vakavuna gona o Setani me lomatarotarotaki na noda yalodina vei Jiova. Qori sara ga e dua na ka a vakalewa o Setani mai na were o Iteni, ya na dodonu ni nona veiliutaki cecere o Jiova, kei na nona ivakatagedegede. Eda vulica ena ivola i Jope ni o keda kei ira na agilosi, eda rawa ni tokona na dodonu ni veiliutaki cecere i Jiova ena noda yalodina vua.\nKe sega ni taleitaka o Jiova na veika tawadodonu, na cava ga e sa rui takalevu tu kina e vuravura?\niMeli iMeli E Yalodina Tiko ga o Jope\nbm iwasewase 6 t. 9\nText Sala me download kina na ka e tabaki The Bible—What Is Its Message?\niMeli iMeli The Bible—What Is Its Message?


Me Dei na Veitokani, Mo Dua Tale ga na iTokani Vinaka o Iko\nYavutaki ena loloma na veitokani. Na levu ga ni nomu kilai Jiova, na levu tale ga ni nomu na lomani koya. Ni tubu na nomu lomana na Kalou, ena tubu tale ga na nomu gadreva mo qaravi koya. Oqo ena uqeti iko mo tisaipeli i Jisu Karisito. (Maciu 28:19) Ni o mai lewe ni mataveiwekani mamarau ni iVakadinadina i Jiova, sa na rawa ni o veitokani tawamudu kei na Kalou. Na cava mo cakava?\nE dodonu mo vakaraitaka ni o lomana na Kalou ena nomu talairawarawa ina nona ivunau. “Sai koya oqo na loloma vua na Kalou, me da muria na nona vunau: a sa sega ni ka bibi na nona vunau.”—1 Joni 5:3.\nVakayagataka na ka o vulica. E talanoataka o Jisu e dua na italanoa me vakabibitaka na tikina oqo. E tara na nona vale e dua na tamata vuku ena delanivatu. Na tamata lialia e tara na nona vale ena delaninuku. Ni laba mai na cava levu, a sega ni bale na vale e tara ena delanivatu, ia na vale e tara e delaninuku e bale, e kasura sara ga. Sa qai kaya o Jisu ni o ira era rogoca na nona ivakavuvuli ra qai muria, era vakataki koya na vuku e tara nona vale e delanivatu. Ia, o ira era rogoca na nona ivakavuvuli ra qai sega ni muria, era vakataki koya na lialia e tara vale ena delaninuku. O na via tautauvata kei cei vei rau?—Maciu 7:24-27.\nYalayala. O vakayacora oqo ena nomu masu vei Jiova o qai tukuna vua ni o sa via cakava na lomana me tawamudu. Na nomu cakava na loma ni Kalou e vakaraitaka ni o tisaipeli i Jisu Karisito.—Maciu 11:29.\nPapitaiso. “Mo papitaisotaki, me vui laivi na nomu i valavala ca, ni ko sa masuta tiko na yacana.”—Cakacaka 22:16, VV.\nSolia nomu bula mo qarava na Kalou. “Na ka kecega dou sa cakava, kitaka mai na vu ni yalomudou me vaka vua na Turaga, me kakua ni vaka vei ira wale ga na tamata.”—Kolosa 3:23.\niMeli iMeli Me Dei na Veitokani, Mo Dua Tale ga na iTokani Vinaka o Iko


Waluvu e Sri Lanka: Era Vukei ira na Vakaleqai na iVakadinadina\nWILIKA ENA VOSA Afrikaans Albanian Armenian Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitumbuka Croatian Czech Danish Dutch English Finnish French Georgian German Greek Hausa Hungarian Indonesian Italian Japanese Kinyarwanda Korean Lithuanian Malagasy Norwegian Polish Portuguese (Brazil) Portuguese (Portugal) Romanian Russian Serbian (Cyrillic) Serbian (Roman) Sinhala Slovak Slovenian Spanish Swahili Swedish Tagalog Thai Turkish Ukrainian Waray-Waray Yoruba vakaViti\nVeivuke na iVakadinadina i Jiova ena Waluvu e Sri Lanka\nCOLOMBO, Sri Lanka—A sisi na qele ena veikorokoro ena veiulunivanua o Aranayaka, Sri Lanka, rauta na 100 na kilomita mai na koroturaga o Colombo. Era mate kina e sivia na 100 na lewenivanua, e vakacaca tale ga ena nodra itikotiko e rauta na le 350,000. Ni bera na sisi ni qele, sa tekivu taubi tu na uca ena yasayasa ya ena ika15 ni Me. Ena dua mada ga na tauni o Kilinochchi, e rauta ni 15 na idi na levu ni wai ni tau tu ga na uca me 24 na aua. Era tukuna na vakailesilesi ni ca sara na waluvu e tarai Sri Lanka qo ni vakatauvatani kei na cabe ni ualoka ena 2004.\nVakarautaki tiko ena Vale ni Soqoni e Kotahena na wai, isulu, kei na wainimate me veisoliyaki.\nE tukuna na valenivolavola ni iVakadinadina i Jiova e Sri Lanka ni sega ni mate e dua na iVakadinadina, era tokitaki ga e rauta ni le 200. E curuma tale ga na wai e dua na nodra Vale ni Soqoni na iVakadinadina se vanua ni sokalou e Kaduwela, rauta ni 15 na kilomita mai Colombo.\nSega ni bera na kena duri e dua na komiti ni vakacoko me qarava na veika vakayago kei na veika vakayalo era vinakata o ira na vakaleqai ena waluvu. A vakayagataki e dua na Vale ni Soqoni e Kotahena me maroroi kina na wai, isulu, kei na wainimate. Era bole e vica vata na drau na iVakadinadina mera veisoliyaka na iyaya ni veivuke vei ira na nodra lewenilotu kei ira era tiko veitikivi.\nNi vosa ena vukudra na iVakadinadina i Jiova e Sri Lanka o Nidhu David, e kaya: “Keimami nanumi ira ena masu na vuvale era vakaleqai ena leqa tubukoso qo. Keimami veivuke tale ga ena samaki ni vale, veisoliyaki ni kakana kei na isulu vei ira na vakaleqai. Na yalo ni veiqaravi kei na nodra lomasoli na neimami lewenilotu e vaka ga na rarama ni cina ena dua na vanua buto.”\niMeli iMeli Veivuke na iVakadinadina i Jiova ena Waluvu e Sri Lanka


Emosi, chapter 8 of the Fijian Bible - with audio narration\nSa vakaoqo na ka e vakaraitaka vei au na Kalou o Jiova: raica e dua na sova vuata ni draki katakata.\n2 Sa qai tukuna, "Emosi, cava o sa raica?" Au a qai tukuna, "E dua na sova ni draki katakata". Sa qai tukuna vei au o Jiova; "Sa vakarau mai cava na nodra siga ni noqu tamata na Isireli; au na sega ni lesuvi ira tale.\n3 Ena vuki na lagalagasere ena vale ni soro, me domo ni veitagicaki vakararawa," sa tukuna o Jiova â€“ "Era na veidavoci na yago ni tamata mate ena vei yasana kecega, ka sega e dua me kauwaitaka."\n4 Dou rogoca oqo, oi kemudou ka beitaki ira na dravudravua, ka vakadatuvu taki ira na vakalololoma tu,\n5 Ka vaka: "Ena oti na gauna cava na vula vou, me da na volitaki sila kina? Kei na sigatabu me da na ia kina na veivoli witi? Me vakalailailtaki na efa ka vakalevutaki na sikeli, ka veivakaisini ena i vakarau ni yaya sa leqa tu,\n6 Me da voli ira na dravudravua ena siliva, kei ira na luveniyali ena i vava O se volitaki na witi ca?"\n7 Na dokadoka i Jekope sa bubului kina o Jiova: "Au na sega ni guilecava vaka kina na nodra cakacaka.\n8 Ena sega beka ni ra tagi na lewe ni vanua ni sa yavavala na vanua era na vakatuburi cake me vaka na uciwai, tubu cake ka lutu sobu tale me vaka na uciwai o Ijipita.\n9 Ena qai yaco ena siga o ya" sa tukuna o Jiova, "Me yaco na matanisiga me qai tu donu Au na vakadromuya sobu yani, Au na qai vakabutobutotaki vuravura ni siga levu tutu na vanua;\n10 Au na veisautaka nomudou siga ni solevu me siga ni tagi, na luvemudou era na veiyasovaki ena tagi; Au na vakasulumi kemudou ena i sulu taga, ena tasi na qavokavoka kece; Au na cakava me vaka na rarawataki ni sa mate e dua bulu na cauravou ena dua na vuvale, nai otioti ni siga oqori, sa na siga dina ni rarawa.\n11 "Raica, sa lako tiko mai na siga," sa tukuna, na Kalou o Jiova, "Au na vakayacora e dua na dausiga kina vanua, sega ni dausiga ena kakana, se viagunu ni sega na wai, ia na dausiga ni via rogoca na vosa i Jiova.\n12 Era na vakasaqaqara mai na mua ni wasawasa e dua kina mua ni wasawasa e dua, mai na vualiku ki na Tokalau; era na veiciciyaki vaka ka vaka mera vakasaqara na vosa i Jiova, ia era na sega ni kunea.\n13 "Era na kolaiciba ena siga o ya na goneyalewa savasava kei ira na cauravou qaqa ena via gunu wai.\n14 O ira era bubului ena vuku ni valavala ca i Samaria, ka vaka, 'O iko Tani, me vaka sa bula na nomu Kalou!' 'Kei na kena vakabulai tiko na bula vaka Pieri-Sepa!' Era na mate dina ka sega ni tucake tale."